Melaka beri bayaran khas penghargaan kepada penjawat awam negeri

AYER KEROH, 3 Ogos - Kerajaan negeri Melaka mengumumkan bayaran khas sebanyak RM300 kepada penjawat awam negeri dan akan dibayar sebelum 10 Ogos ini.Ketua Menteri, Datuk Seri Ab Rauf Yusoh berkata Bantuan Khas Penghargaan itu melibatkan peruntukan sebanyak RM2.15 juta kepada 7,190 penjawat awam di negeri itu.Beliau berkata, ia akan disalurkan kepada penjawat awam di bawah perkhidmatan awam negeri, pihak berkuasa tempatan (PBT) dan badan berkanun negeri.

"Selaras dengan pengumuman kerajaan Persekutuan, maka kerajaan negeri bersetuju memberikan Bantuan Khas Penghargaan kepada semua penjawat awam di Melaka," katanya kepada pemberita selepas merasmikan Majlis Perhimpunan Bulanan Pentadbiran Kerajaan Negeri Melaka di MITC, di sini.Sementara itu, Ab Rauf berkata Invest Melaka akan menjadi pusat sehenti bagi tujuan merancang, menyelaras, memantau dan memudah cara berkaitan sektor pelaburan negeri itu.  Ini sekaligus memudahkan pelabur untuk berurusan dengan agensi tersebut terutama bagi mendapatkan khidmat nasihat dan rundingan urusan pelaburan di Melaka.  "Melaka Invest juga akan mempersembahkan kepada mana-mana pelabur untuk membuat pilihan, dia bukan satu perkara wajib tetapi kalau mereka memilih kaedah yang kita bentangkan melalui Melaka Invest ini, InsyaAllah ramai pelabur akan datang," katanya.


Isu haiwan ternakan berkeliaran, Melaka akan kuat kuasa undang-undang lebih terperinci

AYER KEROH, 3 Ogos - Kerajaan negeri Melaka akan menguat kuasa undang-undang serta mewujudkan garis panduan yang terperinci kepada pemilik haiwan ternakan yang dibiarkan berkeliaran di negeri itu.  Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Melaka, Datuk Rais Yasin berkata langkah itu bagi mengelakkan sebarang insiden buruk berlaku melibatkan haiwan kerana kecuaian pemilik. Pihaknya juga mengharapkan kerjasama daripada semua pemilik agar memastikan haiwan peliharaan masing masing sentiasa terkawal dan tidak membahayakan keselamatan orang ramai.  "Kalau berlaku kemalangan dan sebagainya akan membahayakan kepada pengguna jalan raya juga pada masa yang sama, mereka juga rugi.Jadi, kita akan adakan kerjasama dengan pihak veterinar untuk kita wujudkan satu garis panduan yang jelas. Kalau sampai ke tahap mereka tidak menuntut haiwan ternakan itu, undang-undang sedia memang tertulis untuk boleh kita kenakan kompaun atau kita lelong," kata Rais dalam Persidangan Kedua, Penggal Kedua, Dewan Undangan Negeri Melaka Yang Ke-15 di Dewan Undangan Negeri, di sini.

(Exco Kanan Perumahan, Kerajaan Tempatan, Saliran, Perubahan Iklim danPengurusan Bencana Melaka, Datuk Rais Yasin)

Dalam pada itu, pihaknya bersama Jabatan Perhilitan melaksanakan Program Basmi Musuh Tanaman dengan kos berjumlah RM1.9 juta bagi menyediakan 316 perangkap haiwan liar pelbagai jenis.


Hubungan Malaysia-Brunei terus diperkukuh

KUALA LUMPUR, 3 Ogos- Sultan Brunei, Sultan Hassanal Bolkiah diberi sambutan negara di Istana Negara hari ini, sempena lawatan negaranya ke Malaysia selama tiga hari bermula semalam.  Keberangkatan baginda diiringi Raja Permaisuri Pengiran Anak Saleha, pada pukul 11.00 pagi disambut Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah.  Turut hadir, Perdana Menteri, Datuk Seri Anwar Ibrahim bersama isteri, Datuk Seri Dr Wan Azizah Wan Ismail, Timbalan Perdana Menteri, Datuk Seri Fadillah Yusof serta menteri-menteri kabinet.  Istiadat sambutan di padang kawad itu dimulakan dengan nyanyian lagu kebangsaan Brunei dan Malaysia oleh Pancaragam Pusat Rejimen Askar Melayu Diraja, disusuli tembakan meriam 21 das.

Sultan Brunei kemudian berkenan memeriksa kawalan kehormat membabitkan empat pegawai dan 103 anggota lain-lain pangkat daripada Batalion Pertama Rejimen Askar Melayu Diraja.  Baginda bersama Al-Sultan Abdullah kemudian menanam Pokok Simpor (Dillenia Suffrotocosa) di halaman istana, disaksikan Raja Isteri Pangiran Anak Saleha, Tunku Azizah, Datuk Seri Anwar dan isterinya, Datuk Seri Dr Wan Azizah.

(Sultan Brunei, Sultan Hassanal Bolkiah (kiri) dan Yang di-Pertuan Agong, Al-Sultan AbdullahRi'ayatuddin Al-Mustafa Billah Shah)

Pada istiadat itu, kedua-dua pemimpin turut mengadakan pertemuan di Dewan Seri Maharaja.  Sultan Brunei juga diraikan dan diberi penghormatan pada Majlis Jamuan Negara yang turut menyaksikan keberangkatan Yang di-Pertuan Agong dan Raja Permaisuri Agong ke majlis itu.  Baginda seterusnya dijadual bertemu dengan Perdana Menteri, Datuk Seri Anwar Ibrahim di Kompleks Seri Perdana, Putrajaya dan menyaksikan pemeteraian beberapa instrumen dua hala antara Malaysia-Brunei.  Sebelum mengakhiri lawatannya di Malaysia pada Jumaat, baginda juga dijangka berangkat ke Majlis Makan Malam yang dihoskan oleh Perdana Menteri di Malaysian Petroleum Club, Menara Berkembar Petronas.


9 September tarikh mengundi PRK Pulai, Dewan Negeri Simpang Jeram - SPR

PUTRAJAYA, 3 Ogos - Suruhanjaya Pilihan Raya (SPR) menetapkan tarikn mengundi bagi Pilihan Raya Kecil (PRK) Parlimen Pulai dan Dewan Negeri Simpang Jeram, Johor ialah pada Sabtu, 9 September 2023.Pengerusi SPR, Tan Sri Abdul Ghani Salleh berkata, tarikh penamaan calon ditetapkan pada 26 Ogos manakala tarikh undi awal ialah pada 5 September 2023.

"Tempoh berkempen ditetapkan 14 hari bermula selepas pengisytiharan calon-calon yang bertanding pada 26 Ogos 2023 (Sabtu) sehingga pukul 11.59 malam, 8 September 2023 (Jumaat)."Urusan permohonan semua kategori undi pos luar negara dan dalam negara bagi PRK Parlimen P.161 Pulai dan PRK Dewan Negeri N.13 Simpang Jeram, Johor akan dibuka bermula dari 3 Ogos 2023 (Khamis)," katanya dalam sidang media selepas mengadakan mesyuarat khas, di sini.Abdul Ghani berkata, Daftar Pemilih Pilihan Raya (DPPR) yang akan digunakan untuk PRK Parlimen Pulai dan Dewan Negeri Simpang Jeram adalah daftar pemilih terkini sehingga Daftar Pemilih Tambahan Bulan April Tahun 2023 yang dikemaskini sehingga 23 Julai 2023.Beliau berkata, DPPR bagi PRK Parlimen Pulai mengandungi seramai 166,653 orang pemilih yang terdiri daripada 165,700 orang pengundi biasa, 927 orang polis dan 26 orang Pengundi Tidak Hadir Luar Negara.Manakala DPPR bagi PRK Dewan Negeri Simpang Jeram mengandungi seramai 40,379 orang pemilih yang terdiri daripada 40,373 orang pengundi biasa dan 6 orang Pengundi Tidak Hadir Luar Negara."DPPR bagi kedua-dua PRK ini akan mula dijual pada 21 Ogos 2023 (Isnin)," katanya.Pengundi bagi kedua-dua PRK ini boleh membuat semakan maklumat pengundian untuk mengetahui maklumat pusat mengundi, saluran mengundi dan nombor bilangan mereka melalui portal semakan di pautan https://mysprsemak.spr.gov.my, aplikasi MySPR Semak atau menghubungi Hotline SPR di talian 03-8892 7018/ 7218/ 7124.


31 kedai di Pekan Tubau, Bintulu musnah dalam kebakaran

BINTULU, 3 Ogos- Dua deret bangunan kedai terdiri daripada 31 pintu musnah dalam kebakaran di Pekan Tubau di Bintulu, lewat malam tadi.Menurut Ketua Jabatan Bomba dan Penyelamat Malaysia (JBPM) Zon 5 Bintulu , Wan Kamarudin Wan Ahmad, pihaknya menerima panggilan kecemasan berhubung kebakaran itu pada pukul 11.53 malam.Sebaik menerima panggilan kecemasan, pasukan Balai Bomba dan Penyelamat Bintulu bersama Ketuanya, Christus Buson bergegas ke lokasi bersama beberapa anggota dan jentera.Setibanya di lokasi kejadian, pasukan bomba mendapati blok rumah kedai lama jenis kayu tersebut telah musnah sepenuhnya.

(Pasukan Balai Bomba dan Penyelamat Bintulu ketika operasi pemadaman di lokasi kejadian)

"Kebakaran tersebut memusnahkan 100 peratus rumah kedai tersebut yang berkeluasan 400 kaki."Kejadian tersebut tidak melibatkan kecederaan dan kematian dengan semua mangsa dilaporkan dalam keadaan selamat," katanya dalam kenyataan hari ini.Katanya, punca kebakaran masih disiasat.


Seleweng diesel dalam tong, dua lelaki tempatan ditahan

TAIPING, 3 Ogos - Dua lelaki tempatan berusia 36 dan 48 tahun ditahan menerusi operasi membanteras penyelewengan diesel di stesen minyak Jalan Kg. Dew, di sini pada Rabu. Pengarah Kementerian Perdagangan Dalam Negeri dan Kos Sara Hidup (KPDN) Perak, Datuk Kamalludin Ismail memaklumkan, operasi dijalankan hasil pemantauan dan intipan selama dua minggu melibatkan aktiviti pembelian minyak diesel yang menggunakan lori dan pacuan empat roda.

"Modus operandi sindiket kali ini mendapati, dua buah kenderaan pacuan empat roda disyaki membeli minyak diesel secara berulang kali dan mengisinya ke dalam beberapa buah tong drum yang ditutup dengan kanvas.  "Kedua-dua pemandu kenderaan tersebut tidak mempunyai kebenaran bertulis atau permit khas bagi membeli minyak tersebut oleh Pengawal Bekalan Malaysia bagi membeli minyak diesel di stesen minyak," katanya menerusi kenyataan. Beliau berkata, sebanyak tujuh tong drum dengan anggaran 1,320 liter minyak diesel dan dua buah kenderaan pacuan empat roda disita dengan nilai rampasan keseluruhan berjumlah RM108,383.  Kamalludin berkata, kes disiasat di bawah Akta Kawalan Bekalan 1961 dan Peraturan-Peraturan Kawalan Bekalan 1974.


Melaka yakin capai pelaburan RM7.6 bilion hujung tahun ini

AYER KEROH, 3 Ogos - Kerajaan Negeri Melaka yakin pelaburan berjumlah RM7.6 bilion mampu diperolehi menjelang hujung tahun ini, mengatasi sasaran awal sebanyak RM5 bilion.  Ketua Menteri Melaka, Datuk Seri Ab Rauf Yusoh berkata setakat ini Melaka telah menerima pelaburan berjumlah hampir RM6 bilion dan optimis bakinya dapat dicapai menerusi pelaburan dari China dan Jerman selepas ini.Beliau berkata, pihaknya kini sedang meneliti beberapa perkara yang perlu diberi tumpuan bagi merancakkan sektor pelaburan di negeri berkenaan, antaranya menggalakkan penyertaan pihak swasta untuk pelaburan berkualiti.

"Kita mensasarkan memang setiap tahun Melaka RM5 billion, RM5 billion telah pun kita capai pelaburan yang dibawa oleh Texas Instrument dalam RM2.6 billion, pelabur-pelabur daripada Jerman, China menjelang hujung tahun ini akan kita lengkapkan RM7.6 billion," katanya. Beliau berkata demikian kepada pemberita di Kompleks Seri Negeri, di sini. Jun lalu, Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz memaklumkan, Texas Instruments melabur sebanyak RM14.6 bilion untuk mengembangkan operasinya di Kuala Lumpur dan Melaka. Pengeluaran di kedua-dua lokasi tersebut dijangka bermula seawal 2025.


Isu hak milik, penantian 24 tahun penduduk Sungai Buaya berakhir

HULU SELANGOR, 3 Ogos- Penantian selama 24 tahun akhirnya terjawab apabila seramai 730 penduduk Bandar Sungai Buaya, Hulu Selangor menerima geran hak milik individu perumahan daripada kerajaan negeri Selangor.Menurut Menteri Besar Selangor, Datuk Seri Amirudin Shari, pemberian itu memberi kelegaan kepada pemilik selepas pemaju asal projek terbabit gulung tikar pada 2008."Sebenarnya keputusan ini dibuat sebelum bulan 11 lagi dan semuanya berjalan dengan lancar dan berjaya diteruskan. Alhamdulillah, saya rasa ia menimbulkan kelegaan kepada penduduk dan masyarakat yang menerima geran mereka. Ini hasil yang mereka bayar, tawaran yang mereka buat sudah tertangguh 24 tahun.Usaha berterusan kita sejak lima tahun terakhir membuahkan hasil dan memberikan kesan positif kepada kehidupan dan nasib Perbandaran Hulu Selangor. Saya harapkan ia membantu peningkatan kerjaya pembangunan di negeri Selangor," kata Amirudin kepada pemberita selepas majlis penyerahan geran di pejabat MJD Berhad di Bandar Sungai Buaya.Jelas Amirudin, selain kerajaan negeri, penyelesaian isu itu turut melibatkan usaha pemilik tanah, Murna Jaya Development Berhad (MJD Berhad) dan gabungan badan bukan kerajaan bandar Sungai Buaya.

(Menteri Besar Selangor, Datuk Seri Amirudin Shari)


Kereta terbakar, sebahagian bangunan balai polis terjejas

SUNGAI PETANI, 3 Ogos- Sebuah kereta yang diparkir di perkarangan Balai Polis Kota Kuala Muda, Sungai Petani, Kedah terbakar .  Menurut Komanden Operasi Pegawai Bomba Kanan II Mihat Jaapar kebakaran itu turut menjejaskan sebahagian bangunan balai polis berkenaaan . Beliau memaklumkan, pihaknya menerima panggilan kecemasan pukul 7.24 petang semalam. "Kereta yang 80 peratus terbakar itu dipercayai milik salah seorang anggota balai berkenaaan, manakala hanya 12 peratus struktur bangunan balai terjejas akibat kebakaran itu," katanya, Mihat berkata punca kejadian masih dalam siasatan dan tiada kemalangan jiwa dilaporkan.

(12 peratus struktur bangunan balai terjejas akibat kebakaran itu)


SPR adakan mesyuarat khas bincang urusan PRK Parlimen Pulai, DUN Simpang Jeram

KUALA LUMPUR, 3 Ogos - Suruhanjaya Pilihan Raya (SPR) mengadakan mesyuarat khas 10 pagi ini bagi membincangkan urusan pelaksanaan Pilihan Raya Kecil (PRK) Parlimen Pulai dan PRK Dewan Undangan Negeri (DUN) Simpang Jeram, Johor.Mesyuarat di Menara SPR Putrajaya itu akan dipengerusikan Pengerusi SPR, Tan Sri Abdul Ghani Salleh bagi membincangkan urusan PRK seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya tersebut.

SPR akan mengadakan sidang media sejurus selesai mesyuarat khas itu.Pada 25 Julai lepas, Setiausaha SPR Datuk Ikmalrudin Ishak dalam kenyataan memaklumkan mesyuarat khas itu diadakan berikutan kekosongan luar jangka kerusi Parlimen P161 Pulai dan DUN N13 Simpang Jeram berikutan kematian penyandangnya Datuk Seri Salahuddin Ayub pada 23 Julai lepas.Salahuddin, 61, yang juga Menteri Perdagangan Dalam Negeri dan Kos Sara Hidup meninggal dunia di Hospital Sultanah Bahiyah di Alor Setar, Kedah pada pukul 9.23 malam setelah ditidurkan selepas menjalani pembedahan akibat pendarahan otak.Salahuddin dikebumikan di Tanah Perkuburan Jalan Sulong, Serkat, Pontian, Johor pada 24 Julai.-BERNAMA


RTM terima anugerah khas, penyertaan aktif pengurusan sisa pepejal dan alam sekitar

IPOH, 3 Ogos- RTM menerima pengiktirafan khas atas penyertaan aktif dalam inisiatif alam sekitar mengenai pendidikan dan kesedaran awam.  Timbalan Pengarah Berita Ehwal Semasa, Md Shahri Saripan berkata anugerah diterima merupakan penghargaan buat seluruh warga kerja RTM yang telah menyalurkan pelbagai bentuk informasi berkaitan pengurusan sisa pepejal dan alam sekitar.  Pengiktiran yang diberi Persatuan Pengurusan Sisa Malaysia (WMAM) itu juga menjadi pemangkin semangat kepada RTM untuk terus meningkatkan kesedaran orang awam melalui platform radio dan televisyen bagi memastikan kelestarian alam sekitar.  "Dengan kejayaan ini, kita akan cuba untuk meningkatkan lagi hasil penerbitan sama ada menerusi platform radio atau televisyen, berita dan juga di media sosial."Sebab itu peranan besar, sepatutnya kita berikan kepada semua pihak terutama rakyat untuk melihat bagaimana negara kita mengendalikan isu-isu sisa pepejal dan alam sekitar," katanya.

(Timbalan Pengarah Berita Ehwal Semasa, Md Shahri Saripan)

Beliau ditemui pemberita pada Persidangan Tahunan Persatuan Pengurusan Sisa Malaysia (WMAM) 2023, di sini pada Rabu. Md Shahri mewakili Ketua Pengarah Penyiaran menerima anugerah tersebut yang disampaikan Exco Perumahan dan Kerajaan Tempatan negeri Perak, Sandrea Ng Shy Ching.  Pada majlis itu, Raja Muda Perak, Raja Jaafar Raja Muda Musa turut berkenaan mencemar duli merasmikan persidangan berkenaan.  Sementara itu, Pengerusi WMAM, Ho De Leong berkata media memainkan peranan penting bagi mendidik masyarakat dalam penjagaan alam sekitar.  "Peranan media sangat penting dalam mendidik, memberi kesedaran kepada orang ramai terhadap pengurangan sisa pepejal dan juga mengitar semula barang-barang," jelasnya.

(Pengerusi Persatuan Pengurusan Sisa Malaysia, Ho De Leong)

Majlis anugerah yang diadakan itu bersempena Persidangan Tahunan WMAM 2023. Ia bertujuan mengiktiraf peranan organisasi, pihak berkuasa tempatan, universiti dan media yang telah menunjukkan dedikasi luar biasa terhadap perlindungan dan pemeliharaan alam sekitar.


Fitnah kempen dalam masjid, Fahmi beri 24 jam mohon maaf

Pengarah Komunikasi Pakatan Harapan itu berkata, notis tuntutan telah dihantar oleh peguamnya kepada penceramah bebas Ahmad Dusuki Abdul Rani dan pentadbir laman Facebook 'N13 Kuang' petang semalam.

Fahmi berkata, notis itu bagi membersihkan namanya daripada tuduhan mengadakan ceramah di masjid sedangkan beliau hanya menjelaskan tindakan mengharamkan kumpulan muzik The 1975 seperti diminta oleh ahli jawatankuasa masjid ketika singgah solat di situ.

"Masa itu ada orang tangkap gambar dan tulis saya ceramah tanpa tauliah, berpolitik dan kempen di dalam masjid sedangkan ia bukan begitu.

"Alhamdulillah, petang tadi Ketua Polis Selangor mengumumkan setelah 22 saksi disiasat, beliau kata saya, Fahmi Fadzil, tidak bersalah," katanya ketika berucap pada Jelajah Perpaduan sempena Pilihan Raya Umum Dewan Negeri Selangor Ke-15 di Sungai Kandis di sini.

Beliau berkata, notis itu antara lain adalah bagi menunjukkan bahawa perbuatan memfitnah tidak boleh sama sekali dikompromi terutama dalam kehangatan kempen Pilihan Raya Umum Dewan Undangan Negeri Ke-15 yang sedang berlangsung.

Terdahulu, Ketua Polis Selangor Datuk Hussein Omar Khan mengesahkan tidak ada sebarang unsur kempen politik dalam ucapan Fahmi yang dilaporkan berlaku di ruang solat utama Masjid Nurul Yaqin, Kampung Melayu Seri Kundang, Rawang pada Ahad lepas. -BERNAMA


PRISMA perkasa golongan pekak Islam melalui pendidikan kelas KAFA

KUALA LUMPUR, 2 Ogos - Peratuan Pekak Muslim Malaysia (PRISMA) komited memperkasakan golongan pekak Islam di peringkat global melalui bengkel Pembinaan Kapasiti Untuk Pemimpin Islam Pekak Antarabangsa.Presiden PRISMA, Aqlam Jafri berkata ini bagi memastikan golongan berstatus orang kurang upaya (OKU) ini tidak tercicir dalam arus pemodenan dan menguasai kemahiran profesional."Kami bergerak dengan mengatur dan memberikan kesedaran yang lebih baik mengenai pendidikan kelas KAFA (Kelas al-Quran dan Fardu Ain) untuk orang pekak."Kami ingin memastikan ada tahap pencapaian dan pembangunan khas untuk generasi muda orang pekak di negara kita," katanya kepada RTM.Bengkel yang diadakan kali kedua itu bakal berlangsung selama tujuh hari akan disertai seramai 50 pemimpin persatuan orang pekak antarabangsa pelbagai negara.Antaranya persatuan orang pekak dari Australia, Amerika Syarikat serta Arab Saudi.Katanya, hampir 46,000 orang pekak di seluruh negara berdaftar dengan Kebajikan Masyarakat (JKM).Daripada jumlah itu, lebih 25,000 mereka adalah beragama Islam.


(Datuk Seri Alexander merasmikan alat SPT ketika membuat lawatan pemantauan pengujian sistem kutipan Tol secara pembayaran terbuka di Plaza Tol Putrajaya Lebuhraya MEX/BERNAMA)

PUTRAJAYA, 2 Ogos- Sebanyak RM73.45 juta telah dibelanjakan bagi kerja penyelenggaraan jalan persekutuan di seluruh negara termasuk membaiki jalan raya berlubang dan perabot jalan, kata Menteri Kerja Raya Datuk Seri Alexander Nanta Linggi.Katanya perbelanjaan itu bagi tempoh enam bulan pertama tahun ini merupakan sebahagian daripada peruntukan kerajaan dalam Kempen My Jalan berjumlah RM217.80 juta, yang bertujuan menaik taraf infrastruktur keselamatan jalan raya.Peruntukan berkenaan juga merangkumi kos penyelenggaraan perabot jalan seperti tiang lampu dan pembahagi jalan."Sebanyak 2,950 jalan berlubang sudah dibaiki hingga 30 Jun lalu. Jenis perabot jalan yang diselenggara rel adang (guard rail), papan tanda, garis jalan yang pudar, longkang dan pembentungan serta kerja pemotongan pokok," katanya.Menurut Alexander, KKR sedang merangka kempen My Jalan merangkumi usaha mengatasi pelbagai isu utama seperti jalan berlubang, lampu jalan rosak, perabot jalan dan sebagainya."Kita mahu berkempen berorientasikan tindakan berlandaskan konsep 'tindakan lebih penting daripada ucapan'," kata beliau dalam sidang media semasa mengadakan lawatan memantau pengujian Sistem Pembayaran Tol Terbuka (SPT) di Plaza Tol Putrajaya, Lebuhraya Kuala Lumpur-Putrajaya (MEX) di sini. Tambahnya, bagi memudahkan aduan berkenaan jalan rosak dibuat, pihak KKR sedang menaik taraf aplikasi khas untuk sistem aduan sedia ada.Menjelaskan lebih lanjut tujuan kempen My Jalan, Alexander berkata, ia untuk meningkatkan penglibatan semua pihak terutama pemain industri, agensi kerajaan dan swasta serta pengguna sendiri dalam usaha menjaga jalan raya dan infrastruktur berkaitan.Sementara itu, beliau memaklumkan bahawa KKR akan menyediakan saluran aduan sehenti dalam bentuk aplikasi, bagi memudahkan aduan awam dan melancarkan pemprosesan aduan yang diterima.“Aplikasi itu dapat memberi lokasi tepat kepada kita berhubung jalan rosak yang dihantar oleh pengadu supaya tindakan dapat diambil,” katanya.

(RM73.4 juta dibelanjakan selenggara jalan berlubang)


Bayar tol guna kad kredit, debit di MEX mulai esok

PUTRAJAYA, 2 Ogos- Bermula esok, Lebuhraya Kuala Lumpur-Putrajaya (MEX) bakal menjadi lebuhraya pertama melaksanakan Sistem Pembayaran Tol Terbuka (SPT) menggunakan kad debit dan kad kredit.Menteri Kerja Raya, Datuk Seri Alexander Nanta Linggi berkata, kemudahan itu memberi alternatif baharu dan kemudahan kepada pengguna dalam proses pembayaran tol, berbanding kaedah sedia ada menggunakan Touch 'n Go, SmartTag dan Identifikasi Frekuensi Radio (RFID).Penggunaannya bagi memastikan kesediaan dan kelancaran pelaksanaan operasi selaras dengan piawaian ditetapkan Lembaga Lebuhraya Malaysia (LLM)."12 lebuh raya terpilih, termasuk Lebuhraya Butterworth-Kulim (BKE), Lebuhraya Besraya, Lebuh Raya Pantai Baharu (NPE), Lebuhraya Bertingkat Ampang-Kuala Lumpur (AKLEH), Lebuhraya Koridor Guthrie (GCE), Lebuhraya Skim Penyuraian Trafik Kuala Lumpur Barat (SPRINT), Lebuhraya Shah Alam (KESAS), Lebuhraya Damansara-Puchong (LDP), Terowong SMART, Lebuhraya Duta-Ulu Klang (DUKE) dan Jambatan Pulau Pinang, 12 Kesemuanya," kata Alexander ketika ditemui selepas melakukan tinjauan pengujian sistem kutipan tol secara terbuka di Plaza Tol Putrajaya di sini. Tambahnya lagi, buat permulaan esok, SPT akan bermula di enam lorong sebagai proses percubaan sebelum diperluas ke semua lorong di ketiga-tiga plaza tol MEX sedia ada iaitu Salak Selatan, Putrajaya dan Seri Kembangan, pada penghujung September depan.Dalam majlis itu, beliau turut melancarkan logo SPT yang akan digunakan pada papan tanda di lorong tol.Dalam pada itu, Nanta Linggi berkata, KKR sentiasa dimaklumkan dari semasa ke semasa mengenai tahap kesediaan dan perkembangan pengujian yang kini dijalankan secara berperingkat oleh Lembaga Lebuhraya Malaysia (LLM) bersama syarikat konsesi lebuh raya.Katanya, pelaksanaan SPT harus dijalankan secara teliti dan terperinci dengan mengambil kira pelbagai proses libat urus seperti aspek teknikal, keselamatan, perundangan dan pengendalian rekod transaksi tol itu sendiri bagi memastikan keselesaan dan keselamatan pengguna lebuh raya sentiasa diutamakan.

(Alexander ketika ditemui selepas melakukan tinjauan pengujian sistem kutipan tol secara terbuka di Plaza Tol Putrajaya)


Konsep GRPB diaplikasikan pengurusan PPR Jalan Sungai

GEORGE TOWN, 2 Ogos- Pelbagai aspek keselamatan di Projek Perumahan Rakyat (PPR) Jalan Sungai, Sungai Pinang di sini dinaik taraf termasuk penambahan pagar dan jaring balkoni lebih tinggi, pemasangan kamera litar tertutup (CCTV) serta kawalan 24 jam daripada pengawal keselamatan.Penyandang yang juga calon N.30 Sungai Pinang, Lim Siew Khim berkata, kerajaan negeri mengaplikasikan konsep Gender Responsive And Participatory Budgeting (GRPB) dalam pengurusan PPR tersebut. Menerusi konsep GRPB itu, segala keputusan berkenaan perumahan tersebut berdasarkan kehendak penduduk, selain bagi mewujudkan 'rasa kepunyaan' dalam diri mereka.  "Saya bangga kerana penduduk di sini berdisplin. Kerajaan negeri mengimplimentasikan konsep GRPB. Kita tanya dan selidik apa kehendak yang penduduk mahukan di kawasan perumahan  mereka," katanya ketika ditemui pemberita di sini Penduduk di kawasan itu turut mengakui berlaku banyak perubahan besar sejak 10 tahun kebelakangan ini.

"Dibuat satu 'group' (WhatsApp), dalam itu ada yang berhormat (Siew Khim) dengan jawatankuasa terlibat. Jika lif ada masalah ke apa ke, kira tidak ambil masa lama. Kita hanya buat panggilan sahaja, mereka yang bertanggungjawab akan sampai," kata Shakila Bee, penduduk."Banyak perubahan dekat sini. Sebelum ini, ada kes sampah dibuang suka hati dan tiada keselamatan, banyak gejala sosial. Selepas 10 tahun sudah ada perubahan," kata Norjan Ibrahim, penduduk. PPR dengan bayaran sewa bulanan hanya RM100 sebulan itu mempunyai dua blok dan didiami lebih 525 keluarga.

(Lim Siew Khim (dua kanan) bersama beberapa penduduk PPR Jalan Sungai melakukankempen PRU DUN Ke-15)


Lebih kapasiti 100,000 penumpang, KL Sentral akan dinaik taraf - Anthony Loke

PUTRAJAYA, 2 Ogos- Stesen Sentral Kuala Lumpur (KL Sentral) akan dibangunkan semula bagi menampung peningkatan jumlah penumpang dan aliran trafik di hab pengangkutan itu. Menteri Pengangkutan, Anthony Loke berkata, naik taraf stesen tersebut penting kerana ia sudah mencecah kapasiti 200,000 penumpang iaitu melebihi kapasiti sebenar sekitar 100,00 penumpang. Pembangunan semula itu membabitkan kerjasama dengan pihak swasta iaitu Malaysian Resources Corporation Bhd (MRCB) yang juga pemaju keseluruhan projek KL Sentral."Projek akan melibatkan satu penswastaan iaitu tidak melibatkan implikasi kos kewangan kepada kerajaan. Pembangunan semula stesen itu dijangka akan melebihi kos RM1 bilion dan ditanggung oleh MRCB," katanya pada sidang media di sini.

Loke berkata, projek komersial lain hanya akan dibangunkan setelah projek bina semula stesen itu disiapkan terlebih dahulu sebelum projek komersial lain dimulakan

"Secara pulangannya, MRCB akan mendapat hak untuk membangunkan kawasan di atas stesen tersebut," katanya.Kerajaan sudah bersetuju secara prinsip, namun ia masih tertakluk kepada perbincangan lanjut antara Unit Kerjasama Awam Swasta (UKAS) dan MRCB.Pihaknya memberi tempoh maksimum dua tahun untuk perbincangan antara kedua-dua pihak, selain berharap ia dapat dimuktamadkan lebih awal supaya pembangunan semula hab pengangkutan terbabit dapat dipercepatkan.


Perjumpaan PM, MIC menunjukkan kebersamaan, solidariti Kerajaan Perpaduan

(Datuk Seri Dr Ahmad Zahid ketika menghadiri program ramah mesra bersama jentera PDM Kantan Permai di Kajang, Selangor)

KAJANG, 2 Ogos- Perjumpaan khas Perdana Menteri Datuk Seri Anwar Ibrahim bersama kepimpinan MIC Kebangsaan menunjukkan kebersamaan dan solidariti dalam kalangan parti di bawah Kerajaan Perpaduan dan Barisan Nasional (BN).Timbalan Perdana Menteri Datuk Seri Dr Ahmad Zahid Hamidi berkata pada pertemuan itu, MIC juga menyatakan pandangan dan hasrat bagi menjayakan agenda Kerajaan Perpaduan serta menunjukkan komitmen untuk membantu memenangkan calon BN dan Pakatan Harapan (PH) pada Pilihan Raya Umum Dewan Undangan Negeri Ke-15 (PRU DUN Ke-15) di enam negeri kali ini.

(Timbalan Perdana Menteri Datuk Seri Dr Ahmad Zahid Hamidi)

"Saya lihat bahawa keikhlasan MIC itu jelas dari ucapan mereka. Saya menyantuni bukan sahaja beliau, Timbalan Presiden dan beberapa pemimpin yang lain dan saya dapati dari ucapan tadi beliau menyokong sepenuhnya bukan sahaja calon BN tetapi calon-calon yang mewakili Kerajaan Perpaduan.

"Ini adalah satu sikap yang baik dan harus dihargai oleh 19 parti-parti dalam Kerajaan Perpaduan ini", katanya.Beliau berkata demikian ketika ditemui pemberita selepas menghadiri program ramah mesra bersama jentera PDM Kantan Permai di Kajang, Selangor petang tadi.Pengerusi BN yang juga Presiden UMNO itu juga menjelaskan, keberadaan kepimpinan MIC dalam BN masih teguh dan jelas menterjemahkan perpaduan yang terus utuh dipertahan sejak 1973.


Melaka lancar Projek 1 Kampung, 1 Pantun

AYER KEROH, 2 Ogos-Melaka bakal melaksanakan ‘Projek 1 Kampung 1 Pantun’ dalam usaha memelihara warisan budaya berpantun di negeri itu. Ketua Menteri, Datuk Seri Ab Rauf Yusoh berkata di bawah projek berkenaan, pantun warisan terbaik akan dipaparkan di mercu papan tanda 701 kampung dan 1,021 taman perumahan termasuk di koridor dan pintu-pintu masuk ke negeri itu. Menurutnya, Penilaian pantun-pantun itu akan dilakukan oleh pakar dari Dewan Bahasa dan Pustaka (DBP) dan pemuisi-pemuisi hebat tanah air.  "Kita menjemput semua rakyat Melaka melalui kampung-kampung, bukan satu atau dua pantun, tetapi orang ramai boleh menghantar seberapa banyak pantun yang menarik kepada pangkalan data yang kita sediakan menerusi Bahagian Teknologi dan Maklumat. "Kita akan memberikan hadiah kepada pantun-pantun yang menarik, gaya bahasa yang hebat", katanya pada sidang media selepas menyampaikan ucapan penangguhan sempena Persidangan Kedua, Penggal Kedua Dewan Undangan Negeri Yang Ke-15, di sini, hari ini.

(Ketua Menteri, Datuk Seri Ab Rauf Yusoh/FOTO RTM)


Kursi Tun Dr Ismail diwujudkan di UKM

PUTRAJAYA, 2 Ogos- Kerajaan Perpaduan bersetuju mewujudkan Kursi Tun Dr. Ismail di Universiti Kebangsaan Malaysia (UKM) bagi menghargai legasi kepimpinan dan cetusan pemikiran Allahyarham yang bertunjangkan perpaduan dan integrasi kaum.Perdana Menteri, Datuk Seri Anwar Ibrahim menerusi satu kenyataan menjelaskan, usaha dan pengiktirafan itu bertujuan memberi ruang kepada generasimuda dan penerus untuk menyemangati sumbangan pahlawan bangsa dan negarawan ulung, Tun Dr. Ismail Al-Haj dalam aspekperpaduan dan penyatuan kaum.Anwar berharap dengan adanya kursi itu, lebih banyak penyelidikan dapat diwacanakan dalam pelbagaibidang sosioekonomi, pentadbiran dan kenegaraan.

(Kursi Tun Dr Ismail diwujudkan di UKM)


Tun Dr Ismail tokoh luar biasa dalam peristiwa 13 Mei - Fahmi

KUALA LUMPUR, 2 Ogos- Allahyarham Tun Dr Ismail Abdul Rahman disifatkan sebagai seorang tokoh luar biasa dalam sejarah negara yang berperanan dalam membantu memulihkan semula hubungan antara kaum selepas peristiwa 13 Mei 1969.Menteri Komunikasi dan Digital Fahmi Fadzil berkata, Allayarham yang pernah memegang jawatan timbalan perdana menteri adalah seorang pemimpin yang gigih dan tegas dalam memperjuangkan perpaduan bagi memastikan keharmonian kaum dalam negara.Justeru, Fahmi berkata, dedikasi dan sumbangan Allahyarham Tun Dr Ismail amat signifikan dalam membangunkan dan memajukan tanah air."Hari ini merupakan genap 50 tahun, Tun Dr Ismail menghembuskan nafas terakhir."Saya harap mereka yang hadir akan pulang dengan semangat baru, (faham) tentang peri pentingnya kita menjaga keharmonian negara, memupuk perpaduan serta mengelak persengketaan antara kaum dan agama demi membina sebuah negara yang lebih baik untuk semua."Saya percaya beberapa reruai termasuk artifak dan gambar lama yang ada pada majlis ini menjadi satu sisi berbeza kepada mereka yang lama atau tidak pernah melihat Tun Dr Ismail," katanya ketika ditemui pemberita selepas Majlis Memperingati Negarawan Tun Dr Ismail Al- Haj: Tonggak Perpaduan Negara di Dataran Merdeka di sini.Tun Dr Ismail merupakan antara pemimpin yang mencetuskan idea pembentukan Rukun Negara yang diisytiharkan pada 31 Ogos 1970 sempena ulang tahun ke-13 kemerdekaan negara.


(Sultan Hassanal Bolkiah diiringi Permaisuri Raja Isteri Pengiran Anak Saleha, pegawai kanan kerajaan dan delegasi Brunei)

SUBANG, 2 Ogos- Sultan Brunei Sultan Hassanal Bolkiah berangkat tiba di Malaysia untuk lawatan tiga hari bermula hari ini hingga 4 Ogos.  Baginda tiba di Pangkalan Tentera Udara Di Raja Malaysia (TUDM) Subang tepat pada jam 5.00 petang.  Sultan Hassanal Bolkiah diiringi Permaisuri Raja Isteri Pengiran Anak Saleha, pegawai kanan kerajaan dan delegasi Brunei.  Ketibaan disambut Perdana Menteri Datuk Seri Anwar Ibrahim, isterinya Datuk Seri Dr.Wan Azizah Wan Ismail dan Menteri Luar Datuk Seri Zambry.

(Sultan Brunei mulakan lawatan tiga hari ke Malaysia)

Sejurus selepas pesawat khas baginda mendarat, Sultan Hassanal Bolkiah berkenan memeriksa perbarisan kehormat yang dianggotai dua pegawai dan 26 anggota Batalion Pertama Rejimen Renjer Diraja.  Lawatan rasmi baginda bersempena Rundingan Pemimpin Tahunan (ALC) kali ke-24 antara Malaysia dengan Brunei esok.  Sultan Brunei dijadualkan menghadiri rundingan itu bersama Perdana Menteri, Datuk Seri Anwar Ibrahim.  Ia merupakan acara penting dalam kalender tahunan bagi kedua-dua negara sebagai platform peringkat tertinggi bagi membincangkan pelbagai isu dua hala, serantau dan antarabangsa berkepentingan bersama.  Menerusi rundingan tersebut, kedua-dua pemimpin juga akan berbincang untuk mengkaji semula kemajuan kerjasama dua hala dan isu-isu tertunggak.  Sultan Brunei akan diraikan dalam Istiadat Sambutan Negara di Istana Negara oleh Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah esok.  Seterusnya baginda dijadualkan bertemu dengan Al-Sultan Abdullah, diikuti Majlis Jamuan Negara bagi meraikan Sultan Brunei dan delegasinya.  Pada 2022, Brunei merupakan rakan dagangan ke-26 terbesar Malaysia dan keenam terbesar dalam ASEAN dengan jumlah dagangan bernilai RM13.22 bilion.


Satu ujian teori bagi lesen motosikal, kereta bermula 15 September

PUTRAJAYA, 2 Ogos- Individu yang berhasrat mendapatkan lesen kereta atau motosikal hanya perlu menduduki satu ujian teori, berkuatkuasa 15 September ini.Menteri Pengangkutan, Anthony Loke berkata, pelaksanaan tersebut berdasarkan maklum balas orang ramai, selain menggalakkan penjimatan kos."Sebagai contoh, seseorang yang sudah lulus ujian KPP01 (Teori) dalam lesen memandu motosikal tidak perlu menduduki KPP01 untuk kali kedua apabila mengambil lesen memandu motokar."Namun, calon masih wajib menjalani latihan dan menduduki ujian KPP02 (Praktikal di Litar) dan KPP03 Praktikal di Jalanraya secara berasingan apabila mengambil LMM motosikal dan LMM motokar," katanya pada sidang media di sini.Penyeragaman baharu itu dijangka dapat mengurangkan yuran sekurang-kurangnya RM100.Tambah Loke, inisiatif tersebut akan memanfaatkan rakyat yang ingin mendapatkan lesen memandu tanpa menjejaskan tahap kecekapan pemandu.


Melaka sasar lebih 5,000 individu jalani saringan kanser percuma

AYER KEROH, 2 Ogos-Seramai 5,400 individu berusia 40 tahun ke atas di negeri ini disasarkan bagi menjalani saringan kanser percuma menerusi program MBio tahun ini.Exco Sains, Teknologi, Inovasi dan Komunikasi Digital negeri, Fairul Nizam Roslan berkata, sasaran itu diyakini mampu dicapai berdasarkan tahap kesedaran rakyat negeri itu berkaitan pencegahan awal penyakit kanser yang semakin meningkat.Menurutnya, setakat ini saringan telah dilakukan bagi mengenal pasti tiga kanser utama iaitu kanser prostat, kolon dan ovari.Katanya, pada peringkat awal pelaksanaannya Februari lalu, program MyBio Sihat yang disasarkan kepada penerima bantuan Jabatan Kebajikan Masyarakat (JKM) kurang mendapat sambutan.Berikutan itu, Perbadanan Bioteknologi Melaka selaku agensi pelaksana mendapat kelulusan Majlis Mesyuarat Kerajaan Negeri (MMKN) bagi membuka program berkenaan secara percuma terhadap individu berusia 40 tahun ke atas.“Menerusi peruntukan berjumlah RM540,000 yang diperolehi menerusi bajet tahun lalu, sasaran 5,400 individu menjalani saringan MBio Sihat tahun ini mampu dicapai,” katanya pada sidang media selepas menghadiri Persidangan Kedua, Penggal Kedua, Dewan Undangan Negeri (DUN) Melaka Yang ke-15, di sini, hari ini.Fairul turut berkata, pihaknya juga menyasarkan seramai 10,000 rakyat akan mendapatkan manfaat kemudahan yang disediakan kerajaan negeri tahun depan.


MKBOKU bincang laksana projek kemudahan mesra OKU di IPTA

PUTRAJAYA, 2 Ogos-Majlis Kebangsaan Bagi Orang Kurang Upaya (MKBOKU) membincangkan cadangan pelaksanaan projek bagi melengkapkan institusi pendidikan tinggi awam (IPTA) di bawah Kementerian Pendidikan Tinggi (KPT) dengan kemudahan mesra Orang Kurang Upaya (OKU) dalam mesyauaratnya hari ini.Menteri Pembangunan Wanita, Keluarga dan Masyarakat Datuk Seri Nancy Shukri berkata kemudahan mesra OKU itu adalah dari segi kemudahan, ameniti, perkhidmatan dan juga bangunan awam.Mesyuarat yang dipengerusikan oleh Nancy turut melantik 10 individu sebagai anggota baharu MKBOKU di bawah Seksyen 3 (2)(j) Akta Orang Kurang Upaya 2008, berkuat kuasa selama dua tahun bermula 1 Julai hingga 30 Jun 2025."Pelantikan berdasarkan kepada nilai pengalaman, pengetahuan dan kepakaran yang luas berkaitan OKU di Malaysia dan juga peringkat antarabangsa," katanya dalam kenyataan di sini.Turut dikemukakan dalam mesyuarat itu ialah dapatan Program Audit Akses 2011-2022 oleh Universal Design Unit (Kudu), Department of Architecture in Kulliyyah of Architecture and Environmental Design (KAED) of International Islamic University Malaysia (IIUM) bagi menepati reka bentuk sejagat dan alam bina untuk memudahkan akses kepada penggunaan OKU.


KUANTAN, 2 Ogos- Yang di-Pertuan Agong, Al Sultan Abdullah Ri’ayatuddin Al Mustafa Billah Shah hari ini berkenan menyempurnakan Majlis Perasmian Pusat Kesihatan dan Rehabilitasi WQ Park di Kuantan, Pahang.  Turut mengiringi keberangkatan baginda, Raja Permaisuri Agong, Tunku Azizah Aminah Maimunah Iskandariah dan Pemangku Raja Pahang, Tengku Hassanal Ibrahim Alam Shah Al Sultan Abdullah Ri’ayatuddin Al Mustafa Billah Shah.  Seri Paduka Baginda dalam titah ucapannya menjelaskan, pusat berkenaan antara inisiatif kemajuan sektor kesihatan dalam negara yang mampu memberi peluang kepada rakyat menerima kehidupan yang lebih baik.  "WQ Park ialah penyediaan perkhidmatan pemulihan terkemuka di Malaysia dan adalah aset amat berharga kepada rakyat Malaysia dan rakyat Pahang. Insya-Allah saya yakin WQ Park akan terus melakukan perubahan dalam kehidupan rakyat Malaysia yang memerlukan rawatanpemulihan dan rehabilitasi..” titah Al Sultan Abdullah. Baginda yang tiba kira-kira jam 11.00 pagi disambut oleh Menteri Besar Pahang, Datuk Seri Wan Rosdy Wan Ismail dan barisan exco kerajaan negeri.  Baginda berdua sempat meluangkan masa melawat beberapa kemudahan yang disediakan di pusat berkenaan selain menyantuni pesakit yang sedang menerima rawatan.  Dalam pada itu, Pengarah Urusan Pusat Kesihatan dan Rehabilitasi WQ Park, Datuk Sri Dr Zulkharnain Ismail yang ditemui berkata, WQ Park merupakan pusat sehenti pertama bagi pemulihan fizikal dan mental di Malaysia.Manakala WQ Park Kuantan adalah yang kelima selepas WQ Park Kelana Jaya, Bangi, Sentul dan Johor Bharu.  "Kita mahu meningkatkan mutu kesihatan terutamanya dari sudut pemulihan. Di Malaysia ini memang kekurangan sebab itu saya menubuhkan WQ Park untuk bersama-sama dengan kementerian (KKM) untuk sama-sama meningkatkan mutu kesihatan," kata Zulkharnain.Bantuan berbentuk prasarana khas “WQSensesPark” turut disampaikan dalam Program Pendidikan Khas Integrasi (PPKI) di SK Sungai Talam, Indera Mahkota dan Program Pemulihan Dalam Komuniti (PPDK) Sri Nilam, Balok.  WQ Park merupakan pusat pemulihan yang menyediakan rawatan komprehensif untuk pesakit daripada semua peringkat umur dengan tumpuan utama ke arah meningkatkan kualiti hidup pesakit terutama golongan orang kurang upaya.

(Yang di-Pertuan Agong berkenan rasmikan WQ Park Kuantan)


Saintis jumpa spesies baharu labah-labah, cicak di Perlis

KANGAR, 2 Ogos- Sepasukan saintis yang menyertai Ekspedisi Saintifik Kepelbagaian Biologi Hutan Taman Negeri Perlis menemukan labah-labah daripada spesies 'tribes spider' dan cicak 'Cyrtodactylus zebraicus' di Hutan Simpan Negeri Perlis. Ketua penyelidik ekspedisi itu, Profesor Madya Dr Amirrudin Ahmad berkata, labah-labah berkenaan merupakan spesies endemik dan hanya terdapat di Perlis.  Spesies cicak berkenaan juga hanya terdapat di Perlis dan dipercayai berasal dari Thailand yang masuk ke Malaysia menerusi Banjaran Nakawan bersempadan dengan Thailand. "Setakat ini, ia adalah spesies baru yang terdapat di tempat itu sahaja, memang endemik dan hanya ditemui di Malaysia khususnya Perlis."Nama saintifik belum diberi, dan kita dalam proses memberi nama," katanya kepada pemberita pada Seminar Ekspedisi Saintifik Kepelbagaian Biologi Hutan Taman Negeri Perlis di sini.  Seminar berkenaan dirasmikan oleh Ketua Pengarah Perhutanan Semenanjung Malaysia, Datuk Mohd Ridza Awang. Ekspedisi itu dijalankan pada 17 hingga 20 Oktober tahun lalu.


Kempen “1 bulan 1 wakaf” tampung kos pembangunan surau, madrasah

(Abdul Hakim selepas melancarkan “Kempen 1 Bulan 1 Wakaf” )

KUALA LUMPUR, 2 Ogos- Pusat Pungutan Zakat Majlis Agama Islam Wilayah Persekutuan (PPZ-MAIWP) melancarkan kempen “1 Bulan 1 Wakaf” bagi mengumpul dana menampung kos perbelanjaan pembangunan dan pembinaan semula surau dan madrasah di Wilayah Persekutuan.  Menurut Ketua Pegawai Eksekutifnya, Abdul Hakim Amir Osman, sebanyak RM33.4 juta diperlukan bagi proses menaik taraf lima buah surau dan madrasah yang uzur dan berisiko untuk menampung para jemaah dalam satu-satu masa.  "Kempen 1 bulan 1 wakaf ini sebenarnya kita akan ambil satu bulan, kita akan tumpukan kepada 1 projek pembangunan wakaf. Dan kita pilih lima surau yang kita akan buat penambahbaikan sama ada menyediakan, membesarkan ruang solat ataupun menyediakan kemudahan-kemudahan yang diperlukan."Banyak perancangan yang kita sedang lakukan dan insya-Allah kita percaya dengan perancangan yang kita lakukan ini akan menambah baik nilai kutipan wakaf yang patutnya bercambah dengan baik di Wilayah Persekutuan," kata Abdul Hakim selepas melancarkan “Kempen 1 Bulan 1 Wakaf” di sini. Kempen yang bermula Ogos hingga Disember ini merupakan kempen wakaf yang julung kali diadakan oleh PPZ-MAIWP bagi tujuan menaik taraf surau dan madrasah yang terpilih.  Tambah beliau, antara kemudahan yang akan dinaik taraf ialah bangunan tambahan bagi ruang solat lelaki dan perempuan yang boleh menampung sehingga 3,000 jemaah, bangunan kelas KAFA dan bilik pengurusan jenazah. Orang ramai yang ingin menyumbang boleh berbuat demikian melalui pembayaran dalam talian, potongan gaji atau terus ke kaunter PPZ-MAIWP yang berdekatan.

(Abdul Hakim berkata sebanyak RM33.4 juta diperlukan bagi proses menaik taraf lima buah surau dan madrasah yang uzur dan berisiko untuk menampung para jemaah dalam satu-satu masa)


PKNS, Agrobank jalin kerjasama bantu usahawan Selangor

SHAH ALAM, 2 Ogos- Perbadanan Kemajuan Negeri Selangor (PKNS) dan Agrobank telah menandatangani Memorandum Persefahaman (MoU) bagi menyediakan tawaran pembiayaan sejumlah RM25 juta untuk lebih 50 syarikat terpilih di bawah BizClub PKNS.Kerjasama strategik untuk tempoh dua tahun akan menawarkan pelbagai program pembiayaan meliputi Pemulih Micro Credit dan Pemulih Newbiz.Menurut Ketua Pegawai Eksekutif PKNS, Datuk Mahmud Abbas, melalui jalinan kerjasama ini, kedua-dua pihak berharap usahawan Selangor mampu meningkatkan produktiviti dan keuntungan mereka. "Saya rasa usahawan yang baru mula, mungkin tidak perlu memohon sehingga RM500,000, mungkin RM200,000 atau RM300,000. Jadi, kita boleh beri lebih kepada usahawan-usahawan berkelayakan," kata Mahmud Abbas kepada pemberita hari ini, di sini.

(Ketua Pegawai Eksekutif PKNS, Datuk Mahmud Abbas (kiri) dan Ketua Pegawai EksekutifAgrobank, Datuk Tengku Ahmad Badli Shah Raja Hussin)

Perkara sama turut disuarakan Ketua Pegawai Eksekutif Agrobank, Datuk Tengku Ahmad Badli Shah Raja Hussin."RM12.5 juta akan diagihkan untuk tahun pertama iaitu tahun depan. Sekiranya ada permintaan dan keperluan, kita akan tambah lagi dana kita kepada usahawan-usahawan di Selangor khususnya PKNS," kata Tengku Ahmad Badli kepada pemberita.Kerjasama strategik itu mampu meningkatkan perniagaan ke tahap yang lebih tinggi dan memantapkan ekonomi di Selangor.


KPDN perkenal inisiatif Baja Rahmah

KUANTAN, 2 Ogos- Kementerian Perdagangan Dalam Negeri dan Kos Sara Hidup (KPDN) akan memperkenalkan inisiatif Baja Rahmah di bawah program Payung Rahmah.Inisiatif berkenaan adalah susulan rungutan daripada petani berkaitan kenaikan harga baja di pasaran, yang memberi kesan kepada harga hasil sayuran.Timbalan Menterinya, Senator Fuziah Salleh berkata, beberapa siri libat urus mengenainya telah diadakan bersama pemain industri terlibat. "Kita mendapat maklumat kadang-kala harga sayuran tinggi disebabkan harga baja. saya sendiri sedang membuat libat urus dengan syarikat syarikat yang boleh mengeluarkan baja yang baik harga yang bagus."Inilah maksudnya baja rahmah dan Insya-Allah libat urus telah sampai ke penghujung tidak lama lagi dan akan diumumkan", katanya ketika melancarkan Inisiatif Payung Rahmah Pantai Selamat Group di sini.Menurutnya, inisiatif tersebut turut meliputi semua jenis baja, sama ada untuk kegunaan di ladang sawit atau tanaman sayuran, termasuk baja fertigasi.KPDN dalam pada itu turut mengajak lebih ramai pemain industri sama ada pasaraya, pemborong dan peruncit, untuk bersama menjayakan usaha ini bagi mengurangkan beban kos sara hidup rakyat.


IKBN Perlis, pilihan belia belajar TVET

KUALA PERLIS, 2 Ogos- Institut Kemahiran Belia Negara (IKBN) Kuala Perlis yang menyediakan tujuh bidang pengajian, kini menjadi destinasi pilihan dalam kalangan belia lepasan SPM bagi mengikuti Pendidikan Teknikal dan Latihan Vokasional (TVET). Bagi kemasukan baharu pada 14 Ogos 2023, seramai 270 belia dari seluruh negara telah memilih untuk mengikuti pengajian di IKBN Kuala Perlis. Menurut Pengarah IKBN Kuala Perlis, Zaliha Abu Bakar, kemasukan pelajar ke IKBN Kuala Perlis kali ini adalah di luar jangka dimana pihaknya menyasarkan hanya sekitar 200 pelajar baharu. Antara kursus ditawarkan ialah Teknologi Marin, Teknologi Automotif, Penyelenggaraan Kenderaan Perdagangan, Penyelenggaraan Kereta, Penyelenggaraan Jentera Berat dan Semburan Cat, Kejuruteraan Awam bagi Lukisan Seni Bina dan Scaffolding. IKBN Kuala Perlis satu-satunya IKBN yang menawarkan kursus Teknologi Marin, dengan menyediakan platform digital sepenuhnya seiring perkembangan Revolusi Perindustrian 4.0 kepada pelajar. "Kita melihat kadar pengambilannya meningkat. Insya-Allah, mungkin juga ini adalah sokongan daripada kerajaan pusat. Kalau kita lihat promosi TVET ini giat disiarkan menerusi laman media sosial sekali gus memaparkan kelebihan memilih laluan ini.Jadi, sokongan kerajaan pusat ini memainkan peranan penting terhadap pengambilan kali ini dan membantu membuka mata anak-anak muda dan para ibu bapa, kelebihan TVET," kata Zaliha kepada pemberita pada Program Gaya Hidup Sihat di perkarangan Muzium Kota Kayang.

(Pengarah IKBN Kuala Perlis, Zaliha Abu Bakar)

Tambahnya, penyediaan pelbagai kemudahan terkini dilihat mampu melahirkan tenaga mahir berkemahiran tinggi.Di samping itu, kerjasama strategik bersama 12 syarikat ternama bagi latihan industri dan penempatan pekerjaan membolehkan kebolehpasaran graduan mencapai 100 peratus.


JKDM sasar 4,248 pendaftar baharu cukai jualan, perkhidmatan dan pelancongan

Penolong Ketua Pengarah Kastam ( Cukai Dalam Negeri) JKDM, Wan Saadah Mohamed Muhibuddin)

JOHOR BAHRU, 2 Ogos- Jabatan Kastam Diraja Malaysia ( JKDM) menyasarkan 4, 248 pendaftar baharu bagi cukai jualan, perkhidmatan dan pelancongan tahun ini.  Sasaran itu diletakkan hasil operasi khas pengesanan cukai yang dilaksanakan sehingga hujung bulan ini.  Penolong Ketua Pengarah Kastam ( Cukai Dalam Negeri) JKDM, Wan Saadah Mohamed Muhibuddin berkata, operasi dijalankan serentak seluruh negara itu dibuat bagi mengesan pendaftar baharu cukai berkenaan yang mempunyai nilai perolehan tahunan sebanyak RM500,000.  Katanya, operasi tertumpu kepada premis perniagaan, syarikat perhotelan dan kedai-kedai makan yang berpotensi untuk membayar cukai.  "Yang kita mahu supaya mana-mana individu yang belum berdaftar supaya dia daftarkan sebagai pendaftar apabila mereka berdaftar ini mereka akan membayar cukai dengan tepat, betul dan telus," katanya.Wan Saadah berkata demikian pada program 'Flag Off' Pengesanan Pendaftar Baharu Cukai Jualan, Perkhidmatan dan Pelancongan di Menara Kastam, Johor Bahru.  Seramai 40 anggota JKDM dari stesen Johor Bahru, Kluang, Batu Pahat, Muar dan Kota Tinggi terlibat dalam membantu menjejaki 548 pendaftar baharu di negeri ini yang berpotensi untuk membayar cukai.

(Program 'Flag Off' Pengesanan Pendaftar Baharu Cukai Jualan, Perkhidmatan dan Pelancongan di Menara Kastam, Johor Bahru)


"Teladani ketokohan Tun Dr. Ismail Abdul Rahman" - Agong

KUALA LUMPUR, 2 Ogos- Yang di-Pertuan Agong, Al-Sultan Abdullah Ri'ayatuddin Al- Mustafa Billah Shah menyeru rakyat khususnya para pemimpin untuk menghayati dan meneladani ketokohan serta jasa negarawan, Allahyarham Tun Dr. Ismail Abdul Rahman dalam membangunkan negara.Baginda menyifatkan Allahyarham sebagai tokoh perpaduan yang berperanan penting dalam mengukuhkan keharmonian masyarakat berbilang kaum dan agama terutamanya pasca-rusuhan dan pasca-perbalahan kaum pada tahun 1969."Seri Paduka Baginda bertitah, Allahyarham sepanjang perkhidmatan sebagai Timbalan Perdana Menteri dan anggota Jemaah Kabinet Negara juga telah mempamerkan sifat-sifat insan unggul yang berhemah tinggi, berintegriti dan sentiasa bersedia untuk menyumbang demi negara.""Justeru, adalah menjadi harapan baginda agar jasa dan pengorbanan Allahyarham tidak hanya menjadi sumber inspirasi kepada seluruh rakyat Malaysia malah wajib dicontohi oleh pemimpin masyarakat dan politik," titah baginda dalam kenyataan yang dimuat naik di laman Facebook Istana Negara.

Dalam pada itu, Seri Paduka Baginda menzahirkan rasa sukacita dan menyambut baik inisiatif kerajaan melalui Kementerian Komunikasi dan Digital (KKD), mengadakan program bagi memperingati jasa dan bakti Allahyarham sempena sambutan Bulan Kebangsaan 2023. Selain daripada memberi penghormatan, inisiatif tersebut dapat memupuk semangat patriotik dalam kalangan rakyat, khususnya generasi muda.


Ahmad Zahid hadiri mesyuarat kabinet, bicara kes di Mahkamah Tinggi tangguh

(Foto fail: Datuk Seri Dr Ahmad Zahid Hamidi/ BERNAMA)

KUALA LUMPUR, 2 Ogos- Perbicaraan kes Datuk Seri Dr Ahmad Zahid Hamidi yang menghadapi 47 pertuduhan pecah amanah, rasuah dan pengubahan wang haram melibatkan dana Yayasan Akalbudi (YAB) di Mahkamah Tinggi di sini hari ini ditangguhkan kerana Timbalan Perdana Menteri itu menghadiri mesyuarat Kabinet hari ini.Peguam Datuk Hisyam Teh Poh Teik ketika ditemui pemberita di luar mahkamah berkata pihaknya mengemukakan permohonan kepada hakim Datuk Collin Lawrence Sequerah untuk menangguhkan perbicaraan pada pagi ini.“Kami telah memohon penangguhan pagi ini kerana Datuk Seri (Ahmad Zahid) perlu menghadiri mesyuarat Kabinet. Mahkamah membenarkan dan kes bersambung esok,” kata Hisyam.Saksi pembelaan ketujuh iaitu bekas Setiausaha Eksekutif kepada Ahmad Zahid, Datuk Rosiah Osman sepatutnya menyambung keterangannya pada prosiding hari ini.Ahmad Zahid, 70, diperintah membela diri terhadap 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit dana YAB.Beliau selesai memberi keterangan pada 30 Ogos tahun lepas setelah 17 hari membela diri secara bersumpah dari tempat saksi dengan menafikan segala dakwaan terhadapnya.Perbicaraan kes itu sepatutnya bersambung pada 10 April lepas hingga Julai, bagaimanapun ditangguhkan  berikutan Ahmad Zahid mengemukakan representasi kepada Jabatan Peguam Negara (AGC) untuk menggugurkan 47 pertuduhan.Mahkamah Tinggi menetapkan perbicaraan kes itu pada Ogos iaitu 1 hingga 3, 7 hingga 10 dan 21 hingga 24.Semalam, Ketua Bahagian Perbicaraan dan Rayuan Jabatan Peguam Negara Datuk Mohd Dusuki Mokhtar memaklumkan kepada mahkamah bahawa  representasi yang dikemukakan Ahmad Zahid belum diputuskan kerana AGC masih menunggu hasil siasatan lanjut daripada Pasukan Petugas Khas Suruhanjaya Pencegahan Rasuah Malaysia (SPRM) berhubung bukti baharu yang dikemukakan pihak pembelaan.- BERNAMA


JKDM tumpaskan cubaan seludup dadah guna kurier

KUALA LUMPUR, 2 Ogos- Jabatan Kastam Diraja Malaysia (JKDM) berjaya menumpaskan cubaan menyeludup keluar dadah bernilai lebih RM3.2 juta melalui perkhidmatan kurier dan kargo udara.Pengarah Operasi Penguatkuasaan Zon Tengah, Wong Pun Sian dalam satu kenyataan berkata anggota Cawangan Eksport, Bahagian Perkastaman Zon Tengah menahan sebuah lori untuk diperiksa di bahagian belakang Pintu 9 Eksport, Kargo KLIA pada Rabu lalu.Hasil pemeriksaan ke atas semua bungkusan di dalam lori mendapati empat daripada 24 bungkusan diisi 41.8 kilogram dadah disyaki Methamphetamine dengan nilai RM1.3 juta dan jenis MDMA seberat 25.2 kilogram dengan nilai RM1.8 juta.

(Pengarah Operasi Penguatkuasaan Zon Tengah, Wong Pun Sian/Foto FB JKDM)

Siasatan awal mendapati bungkusan berkenaan akan dihantar ke alamat penerima di Sabah.Maklumat pengirim disyaki dipalsukan bagi mengelirukan dan mengelakkan dikesan pihak berkuasa. Siasatan lanjut sedang dijalankan untuk mengesan suspek yang terlibat.Kes disiasat di bawah Seksyen 39B(1)(a) Akta Dadah Berbahaya 1952.Jika terbukti bersalah, suspek akan dijatuhkan hukuman mati atau penjara seumur hidup dan akan dijatuhkan hukuman sebat tidak kurang 15 sebatan, sekiranya tidak dijatuhkan hukuman mati.


Sultan Brunei adakan lawatan dua hari ke Malaysia

KUALA LUMPUR, 2 Ogos- Sultan Brunei Sultan Hassanal Bolkiah mengadakan Lawatan Negara ke Malaysia bermula hari ini hingga 4 Ogos bersempena dengan Rundingan Pemimpin Tahunan (ALC) kali ke-24 antara Malaysia dengan Brunei.Menurut kenyataan Wisma Putra, Lawatan Negara itu bertepatan dengan Perundingan Tahunan Pemimpin Malaysia-Brunei Darussalam (ALC) ke-24. Sultan Brunei dijadualkan menghadiri lawatan itu bersama Perdana Menteri Datuk Seri Anwar Ibrahim.Menerusi rundingan tersebut, kedua-dua pemimpin akan berbincang untuk mengkaji semula kemajuan kerjasama dua hala selain, isu-isu tertunggak serta bertukar pandangan mengenai isu-isu serantau dan antarabangsa yang mempunyai kepentingan bersama.Sultan Brunei akan diraikan dalam Istiadat Sambutan Negara di Istana Negara oleh Yang di-Pertuan Agong Al-Sultan Abdullah Ri'ayatuddin Al-Mustafa Billah Shah pada 3 Ogos.Seterusnya baginda akan bertemu dengan Al-Sultan Abdullah, diikuti dengan Majlis Jamuan Negara bagi meraikan Sultan Brunei dan delegasinya.Lawatan itu akan mengukuhkan lagi hubungan terjalin lama dan kerjasama pelbagai aspek antara kedua-dua negara dan rakan kongsi di ASEAN.Pada 2022, Brunei Darussalam merupakan rakan dagangan ke-26 terbesar Malaysia dan keenam terbesar dalam ASEAN dengan jumlah dagangan bernilai RM13.22 bilion.

(Tangkap layar kenyataan Wisma Putra di facebook)


KEKAS anjur gaya hidup sihat warga IKBN Kuala Perlis

KUALA PERLIS, 2 Ogos- Kelab Sukan dan Kebajikan Anggota dan Keluarga (KEKAS) Institut Kemahiran Belia Negara (IKBN) Kuala Perlis menganjurkan Program Gaya Hidup Sihat.Program cakna terhadap kepentingan penjagaan kesihatan itu dihadiri seramai 60 orang kakitangan daripada pelbagai jabatan di IKBN tersebut.Timbalan Pengarah IKBN Kuala Perlis Amierul Affendi Adnan memaklumkan, inisiatif itu bagi memastikan kakitangan dapat menjadikan medium tersebut sebagai permulaan dalam mengamalkan penjagaan kesihatan dan dijadikan contoh kepada masyarakat dalam membudayakan gaya hidup sihat.Program itu juga dapat dijadikan sebagai satu budaya dalam usaha untuk meningkatkan produktiviti kehidupan terutamanya kepada organisasi."Gaya hidup sihat mampu memberi faedah kepada kecergasan fizikal, rohani, emosi serta menjamin kestabilan kesihatan mental dan sentiasa dapat mengawal atau mengurangkan tekanan terutamanya pada waktu bekerja," katanya ketika ditemui media pada Program Gaya Hidup Sihat di Muzium Kota Kayang.Amierul Affendi Adnan berkata, kebersamaan dan semangat bekerjasama boleh dilaksanakan dalam setiap aktiviti yang dilakukan selain mengeratkan hubungan dalam kalangan kakitangan IKBN.

(Program IKBN Kuala Perlis anjuran KEKAS)


Pahang sambut baik Program Umrah Asnaf Jelajah Kasih 4.0

PEKAN, 2 Ogos - Kerajaan Negeri menyambut baik usaha Andalusia Travel & Tours Sdn Bhd melaksanakan Program Umrah Asnaf Jelajah Kasih 4.0, di Pahang. Program itu melibatkan golongan asnaf yang dipilih termasuk orang asli dan mualaf untuk menunaikan ibadah umrah di Tanah Suci Mekah.  Sebanyak 12 kawasan dikenal pasti seperti Pekan, Kuantan, Rompin, Maran, Temerloh, Bera, Jerantut, Lipis, Bentong, Raub, Cameron Highland dan Jelai.  Menurut Exco Hal Ehwal Agama Islam, Pembangunan Luar Bandar Dan Hal Ehwal Orang Asli Negeri Pahang Datuk Seri Syed Ibrahim Syed Ahmad, Kerajaan Negeri turut memperuntukkan wang perbelanjaan sebanyak RM500 seorang kepada mereka yang terpilih menunaikan ibadah tersebut.

"Kerajaan negeri sememangnya mengalu-alukan mana-mana sahaja agensi seperti Andalusia ini yang sanggup untuk tampil ke hadapan memberikan simpati kepada asnaf. Saya difahamkan menemui Yang Amat Berhorma Menteri Besar, Datuk Seri Wan Rosdy Wan Ismail menyambut dengan tangan terbuka dengan kerjasama yang baik.

"Apabila YAB Menteri Besar telah minta pegawai kewangan negeri membantu iaitu YAB Datuk Indera Nazri. Dari sudut menyediakan passport , kesihatan dan juga sedikit wang saku dan bekalan kepada umrah. Sedangkan tiket tempat penginapan semuanya ditaja sepenuhnya oleh Andalusia,jadi kita memang beri kerjasama," kata Syed Ibrahim, selepas Majlis Pelancaran Program Umrah Asnaf Jelajah Kasih 4.0 Kerjasama Andalusia Travel & Tour Sdn Bhd Dan Kerajaan Negeri Pahang, mewakili Menteri Besar Pahang, Datuk Seri Wan Rosdy Wan Ismail.


MRSM Ulul Al-Bab di Jeneri perlu disegerakan pacu pembangunan ekonomi

SIK, 2 Ogos- Pembinaan Maktab Rendah Sains MARA, MRSM Ulul Al-Bab di Jeneri, Sik perlu disegerakan bagi memacu pembangunan ekonomi bukan sahaja di kawasan Dewan Undangan Negeri (DUN) Jeneri, malah daerah Sik secara keseluruhannya.Peruntukkan bagi membina MRSM itu telah diluluskan sebelum Pilihan Raya Umum ke-14 (PRU ke-14) lalu, namun ditangguhkan pembinaannya sehingga kini.Ketua UMNO Bahagian Sik, Datuk Muhamad Khizri Abu Kassim berkata beliau mahu MRSM tersebut dapat direalisasikan kerana ia bakal menjadi ikonik kepada pembangunan di kawasan Jeneri. Perkara itu akan dibawa ke pengetahuan Perdana Menteri Datuk Seri Anwar Ibrahim dan Timbalan Perdana Menteri merangkap Menteri Kemajuan Desa dan Wilayah (KKDW), Datuk Seri Dr Ahmad Zahid Hamidi untuk dipertimbangkan."Dia akan menjadi satu lambang di Jeneri, kerana di sini belum ada pembangunan fizikal yang jelas. Kalau semua orang lalu, tiada apa di sini berbanding di sebelah Sik. Di situ kita ada Institut Kemahiran MARA (IKM), GiatMARA, Sekolah Menengah Agama Sik, Pejabat Pendidikan Daerah (PPD) dan Hospital Sik."Jadi kalau dapat terbinanya MRSM Ulul Al-Bab ini, segala saya rasa itu akan menjadi ikon permulaan bagi masyarakat di sini," katanya kepada pemberita selepas mengadakan ramah mesra bersama orang ramai di Kampung Kura, Jeneri di sini.


Jangan sabotaj parti, tindakan tegas akan diambil

SEREMBAN, 2 Ogos- Dalam menghadapi musim Pilihan Raya Umum Dewan Undangan Negeri ke-15 (PRU DUN ke-15), ahli-ahli UMNO diingatkan supaya tidak melakukan sabotaj terhadap parti terutama di enam buah negeri ketika ini.  Presiden UMNO, Datuk Seri Dr. Ahmad Zahid Hamidi berkata, tindakan tegas akan diambil terhadap ahli parti berkenaan sekiranya terdapat laporan berlakunya unsur sabotaj tersebut. "Saya cuma nak ingatkan, masa untuk jadi duri dalam daging sudah berlalu. Ini merupakan masa terbaik untuk kita gerakkan jentera pilihan raya menggamit sokongan."Perkara itu termasuk ahli tetap dan juga rakan dalam parti Pakatan Harapan (PH) demi semangat Kerajaan Perpaduan," katanya ketika ditemui pemberita selepas menghadiri Program Santai Bersama Rakyat di Pantai. Bagaimanapun, Pengerusi Barisan Nasional (BN) itu memberitahu, setakat ini tiada sebarang laporan rasmi diterima daripada Lembaga Disiplin parti namun beliau tidak mahu perkara sedemikian terjadi. Dalam pada itu, Ahmad Zahid turut mengingatkan pembangkang supaya tidak bersikap pilih kasih dalam mengulas isu rasuah pada PRU DUN ke-15 kali ini.


Kestabilan politik dan ekonomi mampu jadikan Malaysia sebagai kuasa tengah

KUALA LUMPUR, 2 Ogos- Kestabilan politik dan ekonomi yang kukuh mampu menjadikan Malaysia berada dalam kedudukan sebagai kuasa tengah yang berpengaruh di rantau ini. Menurut Menteri Luar, Datuk Seri Dr Zambry Abdul Kadir, Malaysia mempunyai kelebihan kerana berada di kawasan strategik dan mengamalkan polisi pragmatis terhadap cabaran geopolitik. Selain itu, rangka Ekonomi MADANI yang diperkenal oleh Perdana Menteri Datuk Seri Anwar Ibrahim boleh memberi impak positif meningkatkan ekonomi negara dan taraf hidup rakyat. "Malaysia terdedah kepada konsep ekonomi terbuka. Oleh itu sebarang langkah melibatkan dasar ekonomi mesti disesuaikan dengan apa yang berlaku di sekeliling."Ia termasuk keadaan ekonomi antarabangsa jadi sangat penting bagi kita untuk membawa pelan Ekonomi MADANI ini ke ekonomi antarabangsa juga," katanya demikian selepas menjadi tetamu dalam rancangan Naratif Khas di Angkasapuri Kota Media.


Penstrukturan ekonomi dan kekayaan negara dapat manfaatkan rakyat

KUALA LUMPUR, 2 Ogos- Malaysia boleh menjadi ketua ekonomi dalam negara Asia dan mencapai prestasi baik seperti yang pernah dicapai ketika era-90 an. Perdana Menteri Datuk Seri Anwar Ibrahim berkata, untuk ke arah itu, Malaysia harus menjadi kreatif dalam menstruktur ekonomi agar kekayaan negara dapat dimanfaatkan oleh semua golongan rakyat. "Kita agak menurun 20 tahun lepas. Tidaklah pulih sepenuhnya. Tetapi dengan pelan yang komprehensif dan teliti, bagi menangani cabaran ini, isu jangka panjang."Berkaitan dengan persaingan dan jadikan Malaysia destinasi menarik bagi pelaburan asing dan galakkan pelaburan dalam negara," katanya demikian dalam ucapannya di Persidangan Cukai Kebangsaan 2023 di ibu negara.Menurut Anwar, bagi mencapai tujuan itu, Malaysia harus berjaya menangani isu semasa termasuk kos sara hidup selain, mengamalkan tadbir urus yang baik tanpa sebarang ketirisan dan menjunjung prinsip penyayang, belas kasihan dan rahmah.


Bot karam, kanak-kanak tujuh tahun dikhuatiri lemas

SANDAKAN, 1 Ogos - Seorang kanak-kanak lelaki dikhuatiri lemas selepas bot yang dinaikinya Karam di 0.2 batu nautika perairan Tanjung Batu, Sandakan, petang tadi.Pengarah Zon Maritim Sandakan, Kepten Maritim Zainudin Mohd Zuki berkata Operasi Mencari dan Menyelamat telah diaktifkan pada pukul 4 petang dan pangkalan hadapan Carilamat diwujudkan bagi mengkoordinasi pencarian tersebut.Beliau berkata, mangsa Romy Azlan, 7, menaiki bot bersama keluarga yang bertolak dari jeti Pulau Timbang menuju Ke Kampung Mumiang.

"Bot yang membawa enam orang penumpang itu dipercayai terlanggar satu objek terapung sebelum terbalik."Bot Peronda Banggi 14 dan Bot Kilat 8 dari Zon Maritim Sandakan diarahkan ke lokasi kejadian untuk melaksanakan pencarian awal mangsa dengan bantuan Pasukan Polis Marin (PPM), Angkatan Pertahanan Awam Malaysia (APM) serta nelayan," katanya menerusi kenyataan.Tambah Zainudin, empat individu dewasa dan seorang lagi kanak-kanak yang menaiki bot sama sempat diselamatkan.Katanya, operasi pencarian ditamatkan pada pukul 6.30 petang dan akan bersambung semula pada pukul 7 pagi esok."Orang ramai yang mempunyai maklumat mengenai kejadian itu diminta berhubung terus kepada Pusat Operasi Maritim Zon Maritim Sandakan di talian 089-229504 dan Pusat Operasi Maritim Negeri Sabah 088-387774 yang beroperasi 24 jam," katanya.


Remaja OKU rentung dalam kebakaran rumah

MANJUNG, 1 Ogos - Seorang remaja lelaki Orang Kurang Upaya (OKU) ditemui rentung dalam satu kebakaran rumah di Kampung Dato Seri Kamaruddin, di sini, petang tadi.Komander Operasi, Jabatan Bomba dan Penyelamat Malaysia (JBPM) Perak, Penolong Kanan Penguasa Bomba, Suhaimi Mohd Suhail berkata mayat mangsa berusia 15 tahun itu dijumpai di atas katil dalam bilik rumah tersebut.

"Panggilan kejadian diterima pada pukul 4.11 petang dan pasukan Balai Bomba Penyelamat (BBP) Setiawan digerakkan ke lokasi kejadian."Sebaik tiba, kita dapati api marak memusnahkan rumah hampir 80 peratus," katanya menerusi kenyataan. Mayat mangsa diserahkan kepada polis untuk tindakan lanjut.


ARF H-DUCIM ke-25 medan terbaik bina keamanan sejagat

KUALA LUMPUR, 1 Ogos - Mengintegrasi pendidikan keamanan dalam latihan ketenteraan seratau penting dalam usaha memastikan kestabilan dan keamanan yang berpanjangan di rantau ini.Menteri Pertahanan, Datuk Seri Mohamad Hasan berkata pendekatan sedemikian adalah penting dalam landskap keselamatan yang kompleks ketika ini kerana campur tangan ketenteraan sering kali disertai dengan keperluan mewujudkan strategi bagi membina keamanan pasca konflik.

“Adalah penting pendidikan ketenteraan hari ini merangkumi konsep kritikal mengenai keamanan, prinsip kemanusiaan, hubungan sivil-ketenteraan dan usaha membina keamanan. “Peranan pendidikan dalam pembinaan keamanan terutama dalam suasana pascakonflik boleh menyumbang secara signifikan ke arah penyatuan keamanan,” katanya dalam ucapan pembukaan Mesyuarat Ketua-Ketua Universiti, Kolej dan Institusi Pertahanan (ARF H-DUCIM) ke-25, di sini.Tambah Mohamad, penganjuran ARF H-DUCIM ini merupakan medan sesuai untuk berkongsi pengalaman, pengetahuan dan kemahiran bagi membina keamanan sejagat.“Melalui penyelidikan bersama, inisiatif pembiayaan dan program bergerak, kita boleh menambah baik biasiswa akademik mengenai wacana pembinaan keamanan. Kita juga mungkin memfokus kepada kerjasama serantau ke arah pembinaan keupayaan dan latihan,” katanya.


Sweden memperhebat kawalan sempadan susulan insiden bakar Al-Quran

STOCKHOLM, 1 Ogos- Kerajaan Sweeden berhasrat untuk memperhebatkan kawalan sempadan berikutan keadaan keselamatan yang semakin meruncing susulan perbuatan biadab pelampau membakar kitab suci Al-Quran.Perdana Menteri, Ulf Kristersson berkata, keputusan rasmi untuk meningkatkan kawalan sempadan dijangka akan diumumkan pada Khamis ini.Minggu lalu, Sweden mengarahkan 15 badan kerajaan termasuk angkatan tentera, beberapa agensi penguatkuasaan undang-undang dan pejabat cukai untuk mengukuhkan usaha anti keganasan."Pihak atau individu (pengembara) yang tidak mempunyai 'pertalian' (urusan) dengan Sweden tidak sepatutnya datang ke negara ini, semata-mata untuk melakukan jenayah," katanya pada sidang media hari ini.Insin lalu, dua lelaki Iraq iaitu Salwan Momika dan Salwan Najem telah membakar kitab suci umat Islam itu pada protes di hadapan parlimen Sweden.Ia merupakan tindakan biadab terbaharu oleh kedua-dua mereka yang sebelum ini dilakukan di luar masjid utama dan kedutaan Iraq di Stockholm.Tindakan itu seterusnya mendorong tunjuk perasan di Iraq apabila kedutaan Sweden di Baghdad diserbu dan dibakar sebanyak dua kali.Terdahulu, Pertubuhan Kerjasama Islam (OIC) berpangkalan di Jeddah menyuarakan kekecewaan terhadap Sweden dan Denmark kerana tidak mengambil tindakan atas pembakaran kitab suci Al-Quran yang berlaku berulang-kali.Kedua-dua negara itu sebelum ini ada menyatakan kekesalan dengan insiden terbabit, namun tidak berupaya menghalangnya di bawah peraturan yang melindungi kebebasan bersuara.Kristersson pada Selasa lalu mengulangi bahawa kerajaannya sedang menilai sistem perundangan Sweden berkaitan permit perhimpunan awam.Sementara itu, Denmark pada minggu lalu juga mengumumkan akan melihat semula undang-undang yang sesuai bagi melarang atau menghentikan protes melibatkan pembakaran kitab suci Al-Quran. -AFP

(Salwan Najem dan Salwan Momika sekali lagi membakar naskah yang didakwakitab suci Al-Quran di Sweden/AFP)


Berpantang maut sebelum ajal, remaja selamat dalam kejadian ribut

(Ketua UMNO Bahagian Pokok Sena, Datuk Said Ali Syed Rastantinjau kesan kerosakan yang dialami)

POKOK SENA, 1 Ogos - Seorang remaja berusia 19 tahun di Kampung Bukit Sireh, Mukim Lesong, di sini nyaris maut selepas pondok yang didudukinya ditimpa pokok petai dalam kejadian ribut di beberapa kawasan di Kedah, awal pagi tadi. Menurut Muhammad Syakir Kosim, sebelum kejadian beliau bersama-sama beberapa rakan berkumpul di pondok berkenaan yang terletak di hadapan rumah keluarganya. Bagaimanapun selepas rakannya pulang ke rumah masing-masing, beliau tidur di dalam pondok berkenaan.  Namun hujan yang turun dengan lebat beserta angin kencang kira-kira pukul 3.50 pagi tadi menyebabkan sebahagian dahan pokok petai yang terletak berdekatan rumah tumbang sebelum menghempap pondoknya. Beliau yang kini trauma cukup bernasib baik kerana dahan berkenaan jatuh hanya beberapa inci daripada badannya.

"Kayu kena juga, selepas itu atap pun kena..saya kibas kayu tu terkena kepala, badan dan selepas itu, saya terus cari jalan keluar, memang terkejutla sebelum ni tak pernah jadi pun macam ni, jadi trauma la saya," kata Syakir, di sini. Kejadian turut mengakibatkan dua buah motorsikal milik keluarganya rosak dan wayar elektrik terputus. Tragedi yang berlaku mendapat perhatian Ketua UMNO Bahagian Pokok Sena, Datuk Said Ali Syed Rastan yang turun padang meninjau kesan kerosakan yang dialami. Beliau yang juga calon Barisan Nasional (BN) bagi kawasan Dewan Negeri Bukit Lada berkata, setakat tengah hari tadi, lapan buah rumah di beberapa buah kampung di sekitar Dewan Negeri Bukit Lada mengalami kerosakan akibat kejadian tersebut. "Dalam keadaan sekarang ini hujan dan kawasan Pokok Sena ini memang setiap tahun fenomena rumah dilanda ribut memang berlaku. Sepanjang masa, jadi nasihat kepada penduduk-penduduk supaya sentiasa berhati-hati," kata Said Ali, di sini.


Pemberian kredit e-tunai RM100 dilaksana suku keempat tahun ini - MOF

PUTRAJAYA, 1 Ogos - Pemberian kredit e-tunai RM100 kepada rakyat dewasa berusia 21 tahun ke atas meliputi golongan B40 dan M40, akan dilaksanakan pada suku keempat tahun ini.Kementerian Kewangan (MOF) dalam kenyataan melalui Facebook rasmi memaklumkan, pihaknya sedang memperincikan inisiatif itu dengan pihak berkepentingan.

"Bantuan e-tunai ini akan memberi manfaat kepada lebih 10 juta penerima merangkumi golongan B40 dan M40," kata Kementerian Kewangan.Bantuan bagi rakyat berpendapatan tahunan RM100,000 ke bawah yang melibatkan peruntukan RM1 bilion diumum Perdana Menteri, Datuk Seri Anwar Ibrahim ketika melancarkan kerangka Ekonomi Madani: Memperkasa Rakyat, 27 Julai lepas.Sementara itu, Ketua Pengarah Perkhidmatan Awam, Datuk Dr. Zulkapli Mohamed berkata bayaran Bantuan Khas Penghargaan Penjawat Awam dan Pesara Kerajaan sebanyak RM300 dan RM200 akan dibayar 10 Ogos ini.Pengumuman tersebut dibuat Dr. Zulkapli Mohamed menerusi satu kenyataan.


Taib Mahmud sakit di luar negara, tiada keperluan lantik pemangku

KUCHING, 1 Ogos - Yang DiPertua Negeri Sarawak, Tun Pehin Sri Abdul Taib Mahmud dilaporkan sakit semasa di luar negara.Timbalan Menteri di Jabatan Premier Sarawak (Undang-Undang, Perjanjian Malaysia 1963 dan Hubungan Negeri-Persekutuan), Datuk Sharifah Hasidah Sayeed Aman Ghazali berkata Abdul Taib kini sedang dalam proses pemulihan.

“Keadaan semasa tidak memerlukan perlantikan pemangku memandangkan Yang Dipertua Negeri, walaupun tidak berada di dalam negeri sedang berkomunikasi dengan Kerajaan Negeri dan dapat melaksanakan tugas rasmi,” katanya menerusi kenyataan hari ini.Tambah Sharifah Hasidah, kerajaan negeri akan sentiasa memaklumkan tentang status kesihatan Yang DiPertua Negeri itu dan tindakan selanjutnya akan berpandukan kepada Undang-Undang Tubuh Negeri dan kepentingan Negeri.Pada 22 Julai lalu, Tun Abdul Taib menerusi Perutusan Sempena Kemerdekaan Sarawak Ke-60 memaklumkan bahawa beliau dalam keadaan baik dan masih berada di luar negara.


Siasatan terperinci, dakwaan pesakit gagal dapat rawatan tepat hingga maut

KUALA TERENGGANU , 1 Ogos - Kementerian Kesihatan (KKM) memberi jaminan akan menjalankan siasatan terperinci berhubung dakwaan kegagalan Jabatan Kecemasan dan Trauma Hospital Tuaran, Sabah memberi rawatan yang sewajarnya kepada seorang pesakit hingga menyebabkan kematian.  Jelas Menterinya, Dr Zaliha Mustafa kementerian itu juga akan mendedahkan hasil siasatan secara telus dan mengambil tindakan sewajarnya sekiranya dakwaan itu benar.  "Tentang kes Tuaran ini Jabatan Kesihatan Negeri (JKN) Sabah telah keluarkan kenyataan kita akan teliti dakwaan itu benar, JKN juga akan bertemu keluarga mangsa, dari semasa ke semasa kita akan beri kenyataan tentang apa yang berlaku kita tidak boleh tolak tepi kerana memang ada aduan daripada keluarga, kita akan lihat dan teliti apa sebenarnya berlaku pada hari kejadian," kata Dr Zaliha, di sini.Beberapa hari lepas, tular di media sosial berhubung dakwaan seorang pesakit yang dibenarkan pulang, selepas dikatakan tidak mengalami masalah kesihatan serius daripada hospital berkenaan, sebelum dilaporkan meninggal dunia.Sebelum ini, Ahli Parlimen Tuaran Datuk Seri Madius Tangau yang melawat keluarga mangsa berkata beliau dimaklumkan bahawa, pihak hospital mendapati tiada masalah serius dan membenarkannya pulang selepas menjalani pemeriksaan.Beliau dilaporkan berkata, sebelum itu pesakit terbabit dibawa ke Hospital Tuaran yang terletak berdekatan rumahnya, selepas mengalami rasa sakit akibat terjatuh.

(Menteri Kesihatan Dr Zaliha Mustafa ditemui media semasa menyantuni pengundibersama calon Pakatan Harapan (PH), Pilihan Raya Kecil Parlimen Kuala Terengganu, Azan Ismail)

Dr. Zaliha turut menggalakkan orang ramai memakai pelitup muka ketika membuang undi pada Pilihan raya umum, 12 Ogos nanti, terutama membabitkan mereka yang bergejala COVID-19.


Pengurusan haji Malaysia terus terima pengiktirafan antara terbaik

SEPANG, 1 Ogos - Pengurusan haji Malaysia tahun ini diiktiraf sekali lagi oleh kerajaan Arab Saudi sebagai antara yang terbaik dan menjadi model pengurusan haji contoh bagi negara-negara Islam dan juga masyarakat antarabangsa, kata Menteri di Jabatan Perdana Menteri (Hal Ehwal Agama) Datuk Dr Mohd Na'im Mokhtar."Beberapa rombongan haji negara lain seperti Thailand, Indonesia, Libya dan Turki telah menjemput TH (Lembaga Tabung Haji) untuk mengadakan perbincangan bagi mempelajari daripada pengalaman kita menguruskan operasi haji," katanya.Bercakap kepada pemberita selepas menyambut kepulangan kumpulan akhir jemaah dan petugas haji Malaysia seramai 270 orang di Lapangan Terbang Antarabangsa Kuala Lumpur (KLIA) di sini hari ini, beliau berkata pengurusan haji tahun ini berjalan lancar dan berjaya mencapai tiga matlamat utama yang ditetapkan.Matlamat itu ialah berjaya membawa jemaah haji negara melaksanakan kemuncak haji iaitu berwukuf di Arafah; memastikan keselamatan jemaah semasa pergerakan melibatkan Arafah, Muzdalifah dan Mina; serta memastikan keselesaan bagi jemaah semasa berada di Tanah Suci selama lebih 40 hari, katanya."Pengurusan haji yang sistematik ini jelas menunjukan komitmen berterusan kerajaan Malaysia dan TH yang sentiasa mengutamakan keselamatan dan kesihatan para jemaah haji kita."Pelbagai kemudahan dan perkhidmatan telah disediakan kepada para jemaah haji Malaysia agar mereka dapat menyempurnakan urusan haji ke arah mendapat haji yang mabrur," katanya.Mohd Na'im berkata jemaah haji Malaysia juga menerima pujian kerana sentiasa mengekalkan disiplin yang baik, berpengetahuan ketika melaksanakan ibadat dan mematuhi segala peraturan yang ditentukan kerajaan Arab Saudi sepanjang berada di Mekah dan Madinah.Beliau berkata TH akan mengadakan pascanilai haji dalam masa terdekat untuk meneliti maklum balas yang diterima dari semua sudut operasi dalam usaha memperbaiki perkhidmatan ke tahap yang lebih baik demi menyantuni jemaah haji pada musim akan datang.

Sementara itu, Mohd Na'im berkata TH akan bekerjasama dengan Kementerian Kesihatan (KKM) bagi mengenal pasti dan mencari penyelesaian berhubung jangkitan pneumonia dalam kalangan jemaah Malaysia di Tanah Suci.Menurutnya, sepanjang musim haji tahun ini, seramai 13 jemaah haji Malaysia berusia lingkungan 49 hingga 78 tahun meninggal dunia antaranya disebabkan pnemonia dan kegagalan jantung.Dalam perkembangan lain, Mohd Na'im mengesahkan kenyataan yang tular mengenai larangan kekal oleh Arab Saudi terhadap Presiden PAS Tan Sri Abdul Hadi Awang, adalah palsu.Katanya beliau telah menghubungi Kedutaan Arab Saudi semalam untuk kepastian dan dimaklumkan oleh Timbalan Duta Besar Arab Saudi di Kuala Lumpur Dr Saleh Ali Ismail Bedaiwi, bahawa kenyataan yang tular itu kenyataan palsu. Tular di media sosial sejak semalam satu kenyataan kononnya Abdul Hadi yang juga Ahli Parlimen Marang dilarang memasuki Arab Saudi kerana didakwa mempunyai ideologi pengganas. - BERNAMA


Perkasa, tambah baik pendidikan TVET lahir graduan terlatih - PM

KUANTAN, 1 Ogos - Pemerkasaan Pendidikan Teknikal dan Latihan Vokasional (TVET) perlu bagi melahirkan graduan lebih terlatih sekali gus menikmati gaji lebih baik.Walaupun peratusan lulusan TVET mendapat pekerjaan tinggi, namun Perdana Menteri, Datuk Seri Anwar Ibrahim tidak berpuas hati dengan gaji diterima graduan berkemahiran berkenaan, yang secara umumnya masih di bawah RM2,000 berbanding pekerja TVET luar negara, yang menikmati gaji lebih baik.

"Sekarang ini lulusan TVET 95% ke 98% dapat pekerjaan tapi gajinya RM2,000 ke bawah. Umumnya saya tidak puas hati kerana sasaran kita, lulusan TVET dan institusi kemahiran seperti IKM, Giat Mara sepatutnya mencecah lebih RM2,500 hingga RM3,000."Untuk itu, saya minta Timbalan Perdana Menteri, Datuk Seri Dr. Ahmad Zahid Hamidi untuk mengemukakan cadangan untuk perbaiki," katanya. Anwar berkata demikian pada Program Temu Anwar Kuantan di Kolej Kemahiran Tinggi MARA (KKTM), di sini yang turut dihadiri Menteri Besar Datuk Seri Wan Rosdy Wan Ismail dan Menteri Pendidikan Fadhlina Sidek.Tambah Anwar, cadangan menambah baik latihan dan kemahiran TVET juga pernah disuarakan beberapa pemain industri termasuk Tesla Sdn. Bhd. pada perbincangan yang berlangsung sebelum ini dengan mencadangkan beberapa elemen tambahan kepada pendidikan kemahiran itu.Pada majlis itu, Anwar turut mengumumkan peruntukan khas sebanyak RM5 juta untuk membaiki semua kerosakan infrastruktur di institusi MARA dan TVET di seluruh Pahang.


Jemaah haji perlu sentiasa jaga gelaran Dhuyufurrahman

SEPANG, 1 Ogos - Jemaah Haji diminta agar sentiasa menjaga gelaran Dhuyufurrahman atau menjaga kualiti status haji mereka selepas pulang ke tanah air.  Menurut Pengarah Eksekutif Haji Tabung Haji (TH), Datuk Syed Saleh Syed Abdul Rahman, antara tanda haji diterima Allah SWT ialah perubahan akhlak kearah yang lebih baik dan perbuatan ini hendaklah berlarutan sehingga akhir hayat mereka.  "Saya juga mengharapkan para jemaah haji sendiri sentiasa berada dalam keadaan mengingati mereka bahawa mereka telahpun menunaikan haji dimana dengan itu mereka harus berada dalam kesegaran kemabruran haji tersebut sepanjang hayat mereka."Dan juga menjadikan objektif para jemaah haji dimana mereka akan balik menjadi orang yang lebih baik, menjadi orang yang lebih soleh dan musleh iaitu orang yang juga dapat memperbaiki lagi keadaan disekeliling mereka, itu yang kita harapkan," kata Syed Saleh, di sini.

(Pengarah Eksekutif Haji TH, Datuk Syed Saleh Syed Abdul Rahman ditemui mediaselepas menyambut ketibaan pesawat terakhir yang membawa284 jemaah Haji Malaysia yang selamat mendarat, di KLIA)

Selain itu, TH sentiasa komited dalam memastikan keselamatan jemaah semasa pergerakan melibatkan Arafah, Muzdalifah dan Mina, serta memastikan keselesaan bagi jemaah semasa berada di Tanah Suci selama lebih 40 hari.  TH juga akan sentiasa menambah baik perkhidmatan mereka, termasuk mendapatkan maklumbalas daripada para Jemaah bagi memperbaiki mutu perkhidmatan mereka.  Menurut Syed Saleh, pihaknya juga turut memberi maklum balas kepada Kementerian Haji dan Umrah Arab Saudi bagi memperbaiki beberapa isu bagi memberi kemudahan kepada Jemaah haji akan datang.


Kerajaan tidak cadang tarik balik subsidi yuran pengajian

SINTOK, 1 Ogos - Kerajaan tidak bercadang untuk menarik balik subsidi yuran pengajian yang diberikan kepada penuntut tempatan di institusi pengajian tinggi awam (IPTA) seluruh negara.Ini bagi memastikan peluang menyambung pendidikan ke peringkat lebih tinggi terus terbuka luas.Menteri Pendidikan Tinggi, Datuk Seri Mohamed Khaled Nordin berkata kerajaan sangat komited dalam memastikan setiap rakyat mempunyai akses kepada pendidikan dan tiada yang tercicir. Katanya, banyak pendekatan yang dilakukan bagi tujuan itu, termasuk menanggung subsidi yuran pengajian. "Misalnya kalau kita lihat contoh-contoh program-program pengajian ekonomi sebagainya kita dapat lihat , kos sebenarnya mungkin untuk empat tahun dalam RM70,000 hingga RM80,000. Tetapi di universiti awam RM2,000 hingga RM3,000. Kalau di Universiti Teknologi MARA (UiTM) semua program untuk satu semester hanya RM200, dua semester atau setahun RM400. "Tetapi kos sebenar beribu-ribu ringgit. Kerajaan akan teruskan pemberian subsidi yang diberikan kepada pelajar tempatan yang menuntut di universiti-universiti awam," kata Khaled, di sini.

(Menteri Pendidikan Tinggi, Datuk Seri Mohamed Khaled Nordin bercakap dalam sidang mediaketika membuat lawatan kerjake Universiti Utara Malaysia (UUM),di Sintok yang turut dihadiri Naib Canselor UUM, Profesor Dr. Mohd Foad Sakdan)

Khaled berkata kerajaan juga menyediakan pinjaman Perbadanan Tabung Pendidikan Tinggi Nasional (PTPTN) kepada penuntut yang mahu menyambung pengajian dengan jumlah pinjaman sehingga RM3.5 bilion setiap tahun.Beliau berkata secara keseluruhan seramai 10,000 pelajar mendapat pengecualian bayaran yuran di universiti awam dengan nilai keseluruhan RM30 juta bagi kemasukan pada tahun ini.Dalam pada itu, Mohamed Khaled menyeru universiti di negara ini merangka perancangan dan strategi masing-masing bagi menjayakan kerangka Ekonomi MADANI khususnya dalam melahirkan modal insan serta melaksanakan penyelidikan.Beliau berkata setiap pelan kerangka ekonomi itu tidak mungkin boleh dicapai sekiranya universiti tidak berjaya melahirkan modal insan sebagaimana yang dikehendaki.Pada lawatan itu, Mohamed Khaled turut melancarkan Program SULUNG peringkat UUM yang merupakan inisiatif diperkenalkan Kementerian Pendidikan Tinggi (KPT) bertujuan memberikan peluang dan kemudahan melanjutkan pengajian di menara gading kepada generasi pertama yang cemerlang dalam kalangan keluarga B40.


Dasar percukaian hanya kenakan cukai bila perlu dan tidak membebankan - PM

KUALA LUMPUR, 1 Ogos - Dasar percukaian Malaysia perlu berlandaskan dua prinsip asas iaitu mengenakan cukai apabila ia benar-benar perlu dan ia tidak dianggap sebagai beban kepada pembayar cukai.Perdana Menteri, Datuk Seri Anwar Ibrahim berkata percukaian merupakan keperluan bagi memperkasa rakyat, selaras konsep Ekonomi Madani.

"Niat kita adalah menggalakkan mereka menjadi lebih produktif dan memberi sumbangan kepada negara. Bagaimanapun, untuk melaksanakan cukai seperti ini, institusi percukaian dan agensi terlibat mesti efisyen, bersih dan efektif," kata Anwar ketika menyampaikan ucapan perasmian pada Persidangan Percukaian Kebangsaan 2023, di sini.Anwar, yang juga Menteri Kewangan berkata kerajaan juga perlu memastikan cukai yang dikutip dibelanjakan dengan bijak tanpa ketirisan.

Sementara itu, Anwar turut memaklumkan kesemua menteri akan ditugaskan secara harian untuk mengumumkan dasar dan program yang dirancang di bawah konsep Ekonomi Madani. Ini kerana kerangka ekonomi itu akan dijadikan asas bagi beberapa dasar spesifik lain yang dijadual diumumkan dalam beberapa bulan akan datang.Inisiatif Ekonomi Madani: Memperkasa Rakyat yang diumumkan Perdana Menteri pada 27 Julai lepas, bertujuan mengangkat semula ekonomi Malaysia dan dijangka membawa limpahan hasil bagi membolehkan rakyat menikmati kehidupan lebih berkualiti.


CUEPACS harap kerajaan segerakan kenaikan imbuhan penjawat awam

KOTA BHARU, 1 Ogos- Kongres Kesatuan Pekerja-Pekerja Dalam Perkhidmatan Awam (CUEPACS) berharap kerajaan mampu menunaikan permohonan supaya kenaikan terhadap imbuhan tetap penjawat awam dapat diberikan dengan kadar segera.Presiden CUEPACS, Datuk Adnan Mat berkata langkah itu bagi memberi kelegaan kepada seluruh penjawat awam dalam bentuk wang boleh guna sementara menunggu suatu sistem saraan baharu dimuktamadkan. Katanya, peningkatan itu sekurang-kurangnya bersamaan dengan kenaikan gaji khas yang diumumkan kerajaan pada 30 Ogos tahun lalu dan telah dilaksanakan pada Januari tahun ini. “Kenaikan gaji tahunan khas sebanyak RM100. Jadi, harapan kami agar kenaikan imbuhan tetap yang akan diumumkan kerajaan hendaklah tidak kurang daripada RM100 tersebut.Kami telah lihat munasabah kerajaan mengumumkannya kerana imbuhan tetap YAB Perdana Menteri sebut adalah suatu imbuhan tetap yang telah lama tidak dikaji oleh pihak kerajaan," kata Adnan kepada pemberita dalam sidang media selepas merasmikan Majlis Penutup Forum Malaysia MADANI Dalam Perkhidmatan Awam Zon Timur Tahun 2023, di sini.

Turut hadir, Pengerusi CUEPACS Negeri Kelantan, Aminuddin Awang. Mengulas lanjut beliau berkata, Imbuhan Tetap Khidmat Awam (ITKA) tidak dikaji sejak 10 tahun yang lalu. Dalam pada itu, Datuk Adnan turut berterima kasih kepada kerajaan yang memberi bantuan khas penghargaan secara "one-off" sebanyak RM300 kepada penjawat awam Gred 56 dan ke bawah serta RM200 kepada pesara. Bantuan khas yang akan ditunaikan dalam tempoh dua minggu selepas pengumuman oleh Perdana Menteri, Datuk Seri Anwar Ibrahim itu dapat memberi kelegaan terhadap penjawat awam dalam meneruskan kelangsungan hidup.


Bas elektrik pertama di Perak beroperasi hari ini

TAIPING, 1 Ogos - Bas elektrik (EV) pertama di Perak mula beroperasi di Taiping hari ini. Ahli Parlimen Taiping, Wong Kah Woo berkata bas menggunakan kuasa elektrik sepenuhnya itu disumbangkan oleh Kerajaan Jepun melalui Agensi Kerjasama Antarabangsa Jepun (JICA).Beliau berkata, dengan adanya bas tersebut diharapkan dapat membantu Majlis Perbandaran Taiping (MPT) merealisasikan hasrat menjadikan Taiping sebagai bandar mesra alam semulajadi menjelang tahun hadapan.

"Ini merupakan satu langkah yang amat penting apabila Taiping Bandar Warisan akan menyambut ulang tahun ke 150 tahun pada tahun 2024. Kita sedang berusaha bersama-sama majlis perbandaran dan juga agensi yang lain untuk memastikan bahawa sambutan pada tahun hadapan ini akan mencatat satu sejarah ataupun satu titik permulaan penting bagi bandar Taiping," katanya pada sidang media selepas Majlis Pelancaran Tiket Kenderaan Elektrik (EV) Bas MPT di hadapan Zoo Taiping & Night Safari, di sini.

Tambah Kah Woo, bas elektrik itu mampu memuatkan seramai 23 penumpang dalam sekali perjalanan.Katanya, laluan Bas Elektrik MPT itu akan beroperasi sejauh 11.5 kilometer di tiga kawasan di sekitar bandar melibatkan Galeri Perbandaran, Menara Jam dan Raintree Walk.Harga tiket bas tersebut ditetapkan RM20 bagi dewasa manakala RM10 dikenakan bagi warga emas, pelajar, kanak-kanak dan orang kurang upaya (OKU).Diskaun sebanyak 30% akan diberikan bermula 1 Ogos sehingga 31 Disember ini.


Lebih 20,000 buah bilik tersedia untuk pelancong sempena TMM2024

AYER KEROH, 1 Ogos - Sebanyak 23,448 buah bilik penginapan melibatkan pelbagai gred hotel dan homestay di Melaka, tersedia untuk menampung kemasukan pelancong sempena Tahun Melawat Melaka 2024 (TMM2024).  Exco Pelancongan, Warisan, Seni dan Budaya negeri, Datuk Abdul Razak Abdul Rahman berkata jumlah itu termasuk 510 premis terdiri daripada perkhidmatan perhotelan dan sembilan homestay.  Daripada jumlah itu, 67 premis dengan 7,966 bilik merupakan premis berdaftar dengan Kementerian Pelancongan, Seni dan Budaya (MOTAC).  "Kita sudah sediakan 510 buah hotel merangkumi 23, 448 buah bilik untuk menerima sejumlah pengunjung dan pelancong sempena TMM2024 tahun hadapan. Kita ada kaedah kita, kita ada jawatankuasa kepada hotel-hotel ini, yang dipengerusikan oleh saya sendiri.Dalam tempoh empat bulan sekali, kita akan bersama agensi yang terlibat termasuk MOTAC untuk tujuan penilaian dan penggredan hotel di Melaka. Itu adalah bawah bidang kuasa MOTAC namun kita sebagai kerajaan negeri juga ada hak untuk menurunkan gred mereka," kata Abdul Razak dalam sidang media Sidang Dewan Undangan Negeri (DUN) di Kompleks Seri Negeri, di sini.

Tambahnya, beberapa hotel lain juga masih dalam perbinaan dan dijangka bakal beroperasi pada Januari depan dengan jangkaan tambahan lebih 1,000 bilik akan disediakan.


32 pelajar keracunan, makan ayam masak lemak cili padi

AYER KEROH, 1 Ogos- Seramai 32 pelajar Sekolah Menengah Kebangsaan (SMK) Tinggi Perempuan di Durian Daun, Melaka mengalami keracunan makanan sejak awal pagi semalam.  Exco Kesihatan Melaka, Ngwe Hee Sem berkata pelajar terbabit mengalami gejala cirit birit, sakit perut dan muntah selepas makan ayam masak lemak cili padi di dewan makan asrama sekolah berkenaan pada Ahad lalu.  Sehingga hari ini masih terdapat pelajar mengadu mengalami gejala sama. Namun, kesemua pelajar terlibat hanya dirawat sebagai pesakit luar dan tiada yang dimasukkan ke wad. "Terdapat aduan perubahan fizikal pada ayam yang dimakan. Siasatan awal mendapati kejadian ini adalah keracunan makanan tetapi ia adalah terkawal."Pihak Pejabat Kesihatan Daerah Melaka menjalankan siasatan lanjut untuk mengesan pelajar yang mempunyai simptom dan punca kejadian ini berlaku," katanya kepada pemberita di Seri Negeri, di sini. Susulan itu, dapur asrama terbabit ditutup 14 hari di bawah Akta Kawalan Penyakit Berjangkit 1988 (Akta 342).

(Sehingga hari ini masih terdapat pelajar mengadu mengalami gejala sama.)


32 negara sebulat suara tentang insiden bakar Al-Quran

PUTRAJAYA, 1 Ogos- Sebanyak 32 negara sebulat suara menentang kejadian penghinaan dan pembakaran kitab suci Al-Quran yang berlaku di beberapa buah negara.Perkara itu diputuskan dalam Mesyuarat Sesi Luar Biasa ke-18 Majlis Menteri-Menteri Luar, Pertubuhan Kerjasama Islam (OIC) yang berlangsung secara dalam talian pada Isnin.Malaysia yang diwakili Timbalan Menteri Luar, Datuk Mohamad Alamin dalam kenyataan turut menegaskan tentang peri pentingnya prinsip sejagat dalam menghormati agama dan kitab-kitab suci agama.Selain itu, menyeru masyarakat dunia berganding bahu bagi menangani isu Islamofobia untuk memaparkan imej sebenar Islam sebagai agama yang membawa mesej keamanan, kesederhanaan dan toleransi."Mesyuarat yang dihadiri 57 buah negara anggota OIC itu dipengerusikan Menteri Luar Republik Mauritania, Mohamed Salem Ould Merzoug yang juga Pengerusi Majlis Menteri Luar Negeri OIC," menurut kenyataan itu.

Agenda utama mesyuarat berkenaan bagi membincangkan jenayah berulang penghinaan dan pembakaran kitab suci Al-Quran di Sweden dan Denmark.Sebagai salah sebuah negara pengasas OIC, Malaysia kekal komited di dalam menggalakkan penghormatan dan perlindungan sepenuhnya ke atas kitab suci agama serta memerangi sentimen Islamofobia yang semakin membimbangkan di seluruh dunia.


Tingkat penyampaian maklumat, RTM dan DBP perlu bekerjasama - Fahmi

PUTRAJAYA, 1 Ogos- Stesen penyiaran Radio Televisyen Malaysia (RTM) perlu bekerjasama dengan Dewan Bahasa dan Pustaka (DBP) bagi menyampaikan maklumat serta perkembangan sektor teknologi terutamanya dalam bahasa Melayu kepada orang ramai.Menteri Komunikasi dan Digital, Fahmi Fadzil berkata kerjasama itu ekoran akan wujud lebih banyak teknologi baharu yang memerlukan penggunaan bahasa Melayu yang bersesuaian."Bahasa Melayu kita ada perkataan-perkataan, frasa- frasa yang bersesuaian dan kerap digunakan. Perkembangan bahasa itu sendiri perlu dikembangankan, sejajar dengan pertumbuhan dalam sektor teknologi. "Selain daripada aspek berita, ruangan khas dan khusus boleh diwujudkan untuk memberikan ruang kepada DBP bercakap mengenai istilah perkembangan teknologi dalam bahasa Melayu," katanya kepada media selepas merasmikan majlis 'Public Sector Day Malaysia 2023' di Putrajaya.


Dua lelaki maut dalam kemalangan di Perak

PARIT, 1 Ogos- Dua lelaki maut dalam satu kemalangan jalan raya membabitkan dua buah motosikal di Kilometer 19, Jalan Bota Kiri-Tanjung Belanja dekat Parit, Perak.  Ketua Polis Perak, Datuk Seri Mohd Yusri Hassan Basri berkata mangsa berkenaan masing-masing berusia 64 tahun dan 17 tahun.  "Kemalangan dipercayai berlaku semasa penunggang motosikal jenis Honda Dash berusia 64 tahun dari arah Tanjung Belanja ke Kampung Tua telah membelok ke kanan secara tiba-tiba.  "Tindakan itu menyebabkan motosikal jenis Yamaha LC yang ditunggang remaja 17 tahun dari arah Bota Kiri ke Tanjung Belanja tidak sempat mengelak sebelum merempuh motosikal berkenaan.  "Akibat pelanggaran itu, kedua-dua mangsa yang cedera parah di bahagian kepala telah meninggal dunia di lokasi kejadian.  "Mayat mangsa diserahkan kepada Hospital Changkat Melintang untuk proses bedah siasat.  "Kes disiasat dibawah Seksyen 41(1) Akta Pengangkutan Jalan 1987," katanya menerusi kenyataan.


Fahmi sedia beri kerjasama dengan JAIS

PUTRAJAYA, 1 Ogos - 'Sekiranya dipanggil JAIS (Jabatan Agama Islam Selangor), saya sedia untuk tampil,' kata Menteri Komunikasi dan Digital (KKD) Fahmi Fadzil berhubung dakwaan berucap unsur politik di sebuah masjid di Rawang, Selangor pada Ahad lalu.Fahmi yang juga Pengarah Komunikasi Pakatan Harapan (PH) juga sedang mempertimbangkan untuk memfailkan saman fitnah terhadap pihak yang menabur fitnah dan cuba mempolitikan isu tersebut."Ada anak qariah masjid tersebut telah memuat naik video penuh tentang kejadian tersebut."Dalam video itu, menunjukkan saya dijemput oleh ahli jawatankuasa masjid untuk memberi penjelasan berhubung isu pengharaman kumpulan muzik The 1975 dan pembatalan konsert Good Vibes Festival."Saya tidak bercakap langsung apa-apa isu politik ataupun mengenai pilihan raya," katanya yang kesal dengan tindakan beberapa pihak kerana cuba mempolitikkan isu tersebut.

(Fahmi Fadzil meluangkan masa bersama jemaah Masjid Nurul Yaqin, Rawang untuk menunaikan solat Zuhur/FOTO FB Fahmi Fadzil)

Fahmi berkata demikian pada sidang media selepas menyampaikan ucaptama pada program Hari Sektor Awam Malaysia di sini hari ini.Beberapa hari ini tular di media sosial beberapa keping gambar Fahmi dengan dakwaan beliau berucap mengenai isu politik di ruang solat utama Masjid Nurul Yaqin, Kampung Melayu Seri Kundang.Terdahulu, Fahmi menerusi hantaran Facebooknya turut menafikan fitnah yang dilemparkan terhadapnya.Fahmi menjelaskan beliau singgah ke masjid berkenaan untuk solat Zuhur berikutan kedudukannya yang paling dekat dengan lokasi program yang perlu dihadirinya.


Kerajaan optimis capai sasaran jangka sederhana bawah Ekonomi MADANI

KUALA LUMPUR, 1 Ogos- Malaysia berupaya mencapai sasaran jangka sederhana yang digariskan bawah kerangka Ekonomi MADANI. Timbalan Menteri Kewangan 1, Datuk Seri Ahmad Maslan optimis, tujuh penanda aras dalam tempoh 10 tahun itu mampu direalisasikan berdasarkan kemajuan dalam perkembangan ekonomi ketika ini."Pada saat dan ketika ini, dari segi Keluaran Dalam Negara Kasar (KDNK), purata kita ialah 4.7%. Itu sejak tahun 1998 hingga 2020. Untuk kita capai apa yang kita hasratkan, kita ingin 6% pencapaian ekonomi. Baru-baru ini diumum 5.6% pada suku pertama.Jadi, tidak jauh daripada hasrat kita. Kedudukan KDNK dunia, kita sekarang berada pada kedudukan ke-37. Kita sasar untuk naik kepada kedudukan ke-30 dan saya rasa itu tidak menjadi masalah," kata Ahmad kepada pemberita di Angkasapuri, hari ini.

(Timbalan Menteri Kewangan 1, Datuk Seri Ahmad Maslan)

Tambahnya, ikhtiar-ikhtiar lebih khusus bagi memperkukuh naratif Ekonomi MADANI akan diumumkan kementerian terlibat secara berperingkat, sebelum perincian lebih lanjut dibentangkan pada Belanjawan Madani 2024.Sementara itu, beliau berharap inisiatif yang diumumkan tidak akan menyebabkan penambahan komitmen hutang kerajaan atau memberi kesan kepada kedudukan fiskal negara.


Program Ekonomi MADANI, menteri ditugas umum perkembangan dasar - Anwar

KUALA LUMPUR, 1 Ogos- Perdana Menteri, Datuk Seri Anwar Ibrahim berkata kesemua menteri akan ditugaskan secara harian untuk mengumumkan perkembangan dasar dan program dirancang di bawah konsep Ekonomi MADANI.Menurut Anwar, ini kerana kerangka ekonomi itu akan dijadikan asas untuk beberapa dasar spesifik lain yang dijadualkan untuk diumumkan dalam beberapa bulan akan datang."Sebelum ini, Menteri Ekonomi (Rafizi Ramli) telah mengumumkan (pelan) Hala Tuju Peralihan Tenaga Negara (selaras Ekonomi MADANI) dan dalam beberapa minggu akan datang, kerajaan akan mengumumkan Pelan Induk Industri."Menyusul selepas itu, kajian semula separuh penggal Rancangan Malaysia Ke-12 dan hanya pada Oktober, akan ada (pengumuman) mengenai belanjawan kedua MADANI," Anwar berkata demikian pada Persidangan Percukaian Kebangsaan 2023 di sini.Dalam pada itu, Anwar berkata Malaysia perlu kreatif dalam menstruktur ekonomi dalam usaha menjadi ketua ekonomi dalam negara Asia.Ini tidak mustahil untuk dicapai memandangkan Malaysia pernah mencapai prestasi yang baik ketika era 90-an.Menurut Anwar lagi, bagi mencapai tujuan itu, Malaysia harus berjaya menangani isu semasa termasuk kos sara hidup, selain mengamalkan tadbir urus yang baik tanpa sebarang ketirisan dan menjunjung prinsip penyayang, belas kasihan dan Rahmah.


Kerangka kawal selia teknologi AI, dalam penelitian kerajaan - Fahmi

PUTRAJAYA, 1 Ogos - Kerajaan sedang meneliti keperluan mewujudkan kerangka kawal selia bagi menangani isu berkaitan teknologi Kecerdasan Buatan (AI).Menurut Menteri Komunikasi dan Digital, Fahmi Fadzil terdapat kewajaran bagi usaha itu ekoran penggunaan aplikasi generatif AI yang semakin meluas di negara ini.Jelasnya, tenaga pakar dari dalam kerajaan dan industri akan dikumpulkan bagi memahami beberapa cabaran termasuk isu etika yang melibatkan AI."Memandangkan ia mungkin mempunyai kesan kepada pekerjaan, dan pada masa sama, kalau kita lihat perkembangan terbaru di beberapa negara, ada penyedia perkhidmatan generatif AI seperti ChatGPT yang telah disaman oleh kerajaan tertentu kerana isu perlindungan data.Maka, pada ketika ramai yang mula menggunakan aplikasi generatif AI, ada kewajaran bagi pihak kerajaan meneliti keperluan mewujudkan satu kerangka kawal selia bagi isu Kecerdasan Buatan (AI)," kata Fahmi kepada pemberita selepas merasmikan Majlis "Public Sector Day Malaysia 2023", di sini.

Tambah beliau, pihaknya akan bekerjasama dengan Kementerian Sains, Inovasi dan Teknologi (MOSTI) bagi usaha itu.


Tabung Perumahan Negara, beri manfaat golongan B40 membeli rumah

KUALA LUMPUR, 1 Ogos- Tabung Perumahan Negara yang dicadangkan Jabatan Perumahan Negara kini di fasa penelitian bersama Kementerian Kewangan.Inisiatif Kementerian Pembangunan Kerajaan Tempatan (KPKT) itu berupaya membantu keluarga berpendapatan rendah memiliki rumah dengan pembiayaan sehingga 10 peratus deposit ditanggung kerajaan. Menterinya, Nga Kor Ming berkata ia bakal memanfaatkan sejumlah pemohon bermula tahun hadapan sekiranya diluluskan dalam tempoh terdekat. "Sekiranya kita beli rumah RM300,000, maka pembayaran deposit pertama 10 peratus iaitu RM30,000 itu kerajaan akan dibayar oleh kerajaan.Ini akan membantu mereka supaya tidak menghadapi masalah perbankan untuk mendapatkan pinjaman daripada bank. Pembayaran itu ditanggung oleh kerajaan Malaysia Madani," kata Kor Ming kepada pemberita di Angkasapuri selepas menjadi tetamu dalam rancangan Selamat Pagi Malaysia, pagi tadi.

Tambahnya, ia dirangka khusus bagi menyelesaikan masalah pembiayaan perbankan membabitkan pembeli dalam kumpulan B40 dan M40.


Niaga hadapan FBM KLCI rendah pada sesi awal dagangan

KUALA LUMPUR, 1 Ogos- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives didagangkan lebih rendah pagi ini.Pada pukul 9.30 pagi, bulan semerta baharu Ogos 2023 turun 2.5 mata menjadi 1,463.0, September 2023 susut 1.0 mata kepada 1,446.0, Disember 2023 kehilangan 0.5 mata untuk mencatatkan parsa 1,446.0 dan Mac 2024 lebih rendah 6.0 mata kepada 1,440.5.Jumlah dagangan 1,698 lot manakala kepentingan terbuka 43,563 kontrak.Sementara itu, FBM KLCI menokok 1.10 mata menjadi 1,460.53 daripada 1,459.43 pada penutup Isnin selepas 50 minit dagangan. - BERNAMA